text:
Isomo 9
Amaka Gaawe Nigasobora gata Kubamu Okusemererwa?
1. Kuhandiikisa obuswere kikonyera kita amaka kubamu okusemererwa?
Amakuru amarungi garuga hali Yahwe, Ruhanga ow’okusemererwa ow’agonza amaka gabemu okusemererwa. (1 Timoseo 1:11) Nuwe y’atandikireho obuswezi. Abaana abakuliire omu maka nambere abazaire bali omu buswezi oburukwikirizibwa baba n’obulinzi.
Ruhanga aina ntekereza ki ha buswezi? N’agonza obuswezi hagati y’omusaija n’omukazi bube bw’oruteekerro. Abakristaayo kibasemerire kuta ekitiinisa omu biragiro ebirukukwata ha kuhandiikisa obuswezi omu kicweka kyaabu. (Luka 2:1, 4, 5) Yahwe n’agonza buli omu ha baswerangaine kwesiga mugenzi we. Tarukugonza okugaitururwa. (Maraki 2:16) Baitu omu ha baswerangaine obw’akora obusihani, Ruhanga aikiriza mugenzi we kugaitururwa nawe, kandi akasigara n’asobora kutandika obuswezi obundi.
2. Nyineka na nyinabwenge basemerire kwetwara bata?
Yahwe akahanga abasaija n’abakazi n’agonza buli omu abe mukonyezi wa mugenzi we. (Okubanza 2:18) Nk’omutwe gw’amaka, nyineka aina obujunanizibwa obw’okurolera ab’omu ka ye n’abahikyaho ebi barukwetaaga kandi n’abegesa n’ebirukukwata hali Ruhanga. Aine kwega kwefereza habwa mukazi we, kandi bombi baine kugonzangana n’okuherezangana ekitiinisa. Nkoku kiri nti tibahikirire, kibasemerire kwega kuganyirangana nukwo babe n’okusemererwa omu maka gaabu.
3. Musemeriire kwahukana kakusangwa amaka gaanyu gaba garumu emitalibaine?
Emitalibaine obu ija omu maka, buli omu aina kulengaho muno kurabya mugenzi we omu mulingo ogw’engonzi. (1 Abakolinso 13:4, 5) Ekigambo kya Ruhanga tikikiriza kwahukana nk’omulingo ogw’okumaraho emitalibaine ekira kuba omu maka.
4. Abaana, kiki Ruhanga eky’arukubagondeza?
Yahwe n’agonza abaana baikale basemerirwe. Abaheereza amagezi agarukukirrayo kimu oburungi agarukusobora kubakonyera kukozesa emyaka yaabu ey’obusigazi kurungi. Kandi n’agonza bagasirwe omu magezi n’okumanya abazaire baabu ebi baine. (Abakolosai 3:20) Yahwe n’agonza omanye ngu kumuheereza uwe n’Omwana we kireeta okusemererwa kwiingi.
5. Abazaire basemerire kukora ki kurora ngu abaana baabu basemererwa?
Abazaire baine kukora n’amaani kusobora kutungira abaana baabu ebyokulya, ah’okurara aharungi, n’eby’okujwara. (1 Timoseo 5:8) Abazaire basemerire kwegesa abaana baabu kugonza Ruhanga n’okumwikiriza abegese. (Abefeso 6:4) Omwana waawe obw’arakirora ngu n’ogonza Ruhanga, naija kutwara eky’okuroraho kyawe. Omwana waawe obw’oramwegesa n’okozesa Ekigambo kya Ruhanga nikiija kumukonyera kukura ali muntu ow’amagezi.
Abaana kibagarramu muno amaani obu basiimwa baine ekirungi eki bakozere. Baitu okuhana n’okubaterekereza nabyo bikuru. Obu batendekwa omu mulingo ogu, kibasobozesa kwetantara ebintu ebimu ebyakubanagire omu mitalibaine. (Enfumo 22:15) Okuterekereza kwiina kuheebwa n’embabazi hatali n’ekiniga.
Abakaiso ba Yahwe bateera ebitabu biingi ebirukusobora kukonyera abazaire hamu n’abaana baabu. Ebitabu binu bisigikirra ha Baibuli.


c: text/html

text:
Essuula 5
1 Buli muntu yenna akkiriza nga Yesu ye Kristo, ng'azaaliddwa Katonda: na buli ayagala eyazaala ayagala n'oyo gwe yazaala.
2 Ku ekyo kwe tutegeerera nga twagala abaana ba Katonda, bwe twagala Katonda ne tukola ebiragiro bye.
3 Kubanga kuno kwe kwagala kwa Katonda ffe okukwatanga ebiragiro bye: era ebiragiro bye tebizitowa.
4 Kubanga buli ekyazaalibwa Katonda kiwangula ensi; era kuno kwe kuwangula okwawangula ensi, okukkiriza kwaffe.
5 Era awangula ensi ye ani, wabula akkiriza nga Yesu ye Mwana wa Katonda?
6 Oyo ye yajja n'amazzi n'omusaayi, Yesu Kristo; si na mazzi gali gokka, naye n'amazzi gali n'omusaayi guli.
7 Era Omwoyo yategeeza, kubanga Omwoyo ge mazima.
8 Kubanga abategeeza basatu, Omwoyo n'amazzi n'omusaayi; era abasatu abo bagendera wamu.
9 Bwe tukkiriza okutegeeza kw'abantu, okutegeeza kwa Katonda kwe kusinga obukulu: kubanga okutegeeza kwa Katonda kwe kuno nti ategeezezza eby'Omwana we.
10 Akkiriza Omwana wa Katonda alina okutegeeza mu ye; atakkiriza Katonda ng'amufudde mulimba; kubanga takkiriza kutegeeza Katonda kw'ategeezezza eby'Omwana we.
11 Era okutegeeza kwe kuno nti Katonda yatuwa obulamu obutaggwaawo, era obulamu obwo buli mu Mwana we.
12 Alina Omwana alina obulamu; atalina Mwana wa Katonda talina bulamu.
13 Ebyo mbiwandiikidde mmwe, mumanye nga mulina obulamu obutaggwaawo, mmwe abakkiriza erinnya ly'Omwana wa Katonda.
14 Era buno bwe bugumu bwe tulina eri ye, nti bwe tusaba ekintu nga bw'ayagala, atuwulira:
15 era bwe tumanya ng'atuwulira buli kye tusaba, tumanyi nga tulina ebyo bye tumusabye.
16 Omuntu yenna bw'alabanga muganda we ng'akola ekibi ekitali kya kufa, anaasabanga, ne Katonda anaamuweeranga obulamu abo abakola ekibi ekitali kya kufa. Waliwo ekibi eky'okufa: ekyo si kye njogerako okukyegayiririranga
17 Buli ekitali kya butuukirivu kibi: era waliwo ekibi ekitali kya kufa.
18 Tumanyi nga buli muntu yenna eyazaalibwa Katonda takola kibi; naye eyazaalibwa Katonda amukuuma, omubi n'atamukomako.
19 Tumanyi nga tuli ba Katonda, n'ensi yonna eri mu bubi.
20 Era tumanyi nga Omwana wa Katonda yajja n'atuwa amagezi n'okutegeera tutegeera ow'amazima, era tuli mu oyo ow'amazima, mu Mwana we Yesu Kristo. Oyo ye Katonda ow'amazima, n'obulamu obutaggwaawo.
21 Abaana abato, mwekuumenga ebifaananyi.

robotstxt: allowed

filter: keep


text:
Ekyabalamuzi Judges
Chapter 17
1 Awo waaliwo omusajja ow'omu nsi ya Efulayimu ey'ensozi, erinnya lye Mikka.
2 N'agamba nnyina nti Ebitundu ebya ffeeza lukumi mu kikumi ebyakuggibwako, ebyakukolimya ekikolimo n'okwogera n'okyogera mu matu gange, laba, ffeeza eri nange; nze nagitwala: Nnyina n'ayogera nti Omwana wange aweebwe omukisa Mukama:
3 N'azza ebitundu biri ebya ffeeza lukumi mu kikumi eri nnyina, nnyina n'ayogera nti Mazima njawula ffeeza eno eri Mukama okuva mu mukono gwange olw'omwana wange, okukola ekifaananyi ekyole n'ekifaananyi ekisaanuuse: kale kaakano naagizza eri ggwe.
4 Awo bwe yazza ebintu eri nnyina, nnyina n'atwala ebitundu ebya ffeeza ebikumi bibiri, n'abiwa omukozi asaanuusa, oyo n'abikoza ekifaananyi ekyole n'ekifaananyi ekisaanuuse: ne kibeera mu nnyumba ya Mikka.
5 Era omusajja oyo Mikka yalina ennyumba ya bakatonda, n'atunga ekkanzu, ne baterafi, n'ayawula omu ku batabani be, oyo n'afuuka kabona we.
6 Mu nnaku ezo nga tewali kabaka mu Isiraeri: buli muntu yakolanga ekyabanga mu maaso ge ye ekirungi.
7 Era waaliwo omuvubuka eyava mu Besirekemuyuda, ow'ekika kya Yuda, Omuleevi, n'abeera eyo.
8 Omusajja oyo n'ava mu kibuga, mu Besirekemuyuda, okubeera gy'anaayinza okulaba (ekifo): n'atuuka mu nsi ya Efulayimu ey'ensozi eri ennyumba ya Mikka, ng'atambula:
9 Mikka n'amugamba nti Ova wa? N'amugamba nti Nze Muleevi ow'e Besirekemuyuda, era ŋŋenda okubeera gye nnaayinza okulaba (ekifo).
10 Mikka n'amugamba nti Beera nange, obeere gye ndi kitange era kabona, nange naakuwanga ebitundu ebya ffeeza kkumi buli mwaka, n'ebyokwambala omuteeko gumu, n'ebyokulya. Awo Omuleevi n'ayingira.
11 Omuleevi n'akkiriza okubeera n'omusajja oyo; omulenzi oyo n'abeera gy'ali ng'omu ku batabani be.
12 Mikka: n'ayawula Omuleevi, omulenzi oyo n'afuuka kabona we, n'abeera mu nnyumba ya Mikka.
13 Mikka n'alyoka ayogera nti Kaakano mmanyi nga Mukama anankolanga bulungi, kubanga nnina Omuleevi okuba kabona wange.


text:
Bya SAMUEL BALAGADDE
PAMITI z'ebidduka zikyusiddwa endabika okutangira ababadde bazijingirira ne bazitunda eri abatalina bukugu kuvuga bidduka ekivaako obubenje.
Kkampuni ya Face Technologies, eyapatanibwa Gavumenti okukola n'okugaba pamiti za kompyuta yayimirizza okugaba pamiti okumala omwezi gumu nga bwe bakyusa endabika yaazo.
Muky. Lynda Minega, akulira emirimu mu kkampuni eno yagambye nti abo bonna abassaayo okusaba kwabwe okufuna pamiti bajja kuweebwa pamiti ez'ekipapula ez'ekiseera okutuusa mu makkati g'omwezi ogujja pamiti empya lwe zigenda okutandika okugabibwa.
Yagambye nti okukyusa endabika ya pamiti kivudde ku kwemulugunya okuva mu bantu olw'ebicupuli bya pamiti okweyongera obungi.
Abalina pamiti enkadde bajja kusigala nazo okutuusa we zinaggweerako, olwo bafune pamiti empya ezireeteddwa.
"Pamiti empya zikoleddwa ku mutindo gwa waggulu, zijja kuba nzibu okujingirira. Kijja kubeera kyangu eri aba tulafiki ku nguudo okuzimanya nga beeyambisa amaaso awatali kuziyisa mu byuma," Minega bwe yagambye.
Kino kijjidde mu kiseera nga poliisi y'ebidduka yaakaweebwa ebyuma ebikebera pamiti nga byayungibwa ku mukutu gwa yintanenti ng'obiyingizaamu nnamba ya pamiti n'omanya kalonda yenna agikwatako omuli nnannyini yo omutuufu, kiraasi ezigirimu, ne ddi w’erina okuggwaako.
Byo ebisale bya pamiti byasigaliddeyo ku 60,000/- ssaako ne 30,000/- eri abo abasaba olukusa lwa pamiti ey’ekiseera ng'osooka kusasula ssente za kitongole kya musolo ekya URA omuli eza Provisional 24,000/- n'ez’okugezesa okuvuga ku 25,000/- ate 66,000/- za pamiti ey'emyaka esatu.
Ssente z'okuyiga okuvuga mmotoka Gavumenti tezivunaanyizibwako era zaawukana okuva ku ssomero erimu okudda ku ddala.
Alina ekibuuzo ku pamiti wandiika ‘ebidduka’, lekawo akabanga ozzeeko ekibuuzo okiweereze ku 8338. Oba kiweereze ku 0752628931.


text:
BATABANI bange mbalamusizza ne mbeebaza okulabirira bakyala bammwe. Naye nfunye obubaka ng’abawala bangi beemulugunya olw’obutabatuusa ku ntikko.
Leero njagala mbaweeyo akakodyo akangu bangi ke musuulirira nga muli mu buliri.
Okuwaana omukazi nga muli ku bintu mulya kimuleetera okutuuka amangu ku ntikko.
Olwo n’abeera nti amatidde. N’olwekyo abasajja muyige okuwaana abakazi bwe mubeera nabo mu kitanda. Waana buli kirungi ekimuliko; abalongo be, ebbugumu ly’owulira mu bisambi bye, amazzi g’akuwadde, okwo ogatteko ebitundu ebiri ku mubiri gwe by’owulira nga bye wamwegombako ng’akabina, ebiiso ebirungi, akasusu n’ebirala.
Ate era okuwaana kuno okukole mu ddoboozi eriwoomu era nga bw’omuweeweetako ku bitundu by’olaba nga bye bisitula okwagala kwe.
Bw’okola bwotyo, kireetera omukazi okuwulira ng’ali mu bire, ne yeeyongera okufuna ennyonyogeze ezimuwa obwagazi wamma n’atuuka ku ntikko naawe n’osanyuka.
Era abasajja bangi balemwa nnyo okutuusa abakazi ku ntikko, so nga bo bakazi battu bakola kyonna ekisoboka okuleeta embeera eno nga bayita mu bintu ng’okuyimba oluyimba lw’eggwanga nga balutaddemu n’ebisoko okwo osseeko n’ebirala bye bakola ng’okwambala obutiiti, okwesala enjola n’okwambala engoye empanvu oba okwesiba leesu nga bagezaako okukuuma ebbugumu.


text:
Yeremiya Jeremiah
Chapter 15
1 Awo Mukama n'alyoka aŋŋamba nti Musa ne Samwiri newakubadde nga bayimiridde mu maaso gange, era emmeeme yange teyandiyinzizza kutunuulira bantu bano: bagobe mu maaso gange, baveewo.
2 Awo olulituuka bwe balikugamba nti Tunadda wa nga tuvuddewo? kale n'obagamba nti Bw'atyo bw'ayogera Mukama nti Ab'okuttibwa bagende eri okuttibwa; n'ab'ekitala eri ekitala; n'ab'enjala eri enjala; n'ab'okusibibwa eri okusibibwa.
3 Era ndibateekerawo engeri nnya, bw'ayogera Mukama: ekitala okutta, n'embwa okutaagula, n'ennyonyi ez'omu bbanga, n'ensolo ez'omu nsi, okulya n'okuzikiriza.
4 Era ndibawaayo okuyuuguumizibwa eruuyi n'eruuyi mu bwakabaka bwonna obw'ensi, olwa Manase mutabani wa Keezeekiya kabaka wa Yuda olw'ekyo kye yakolera mu Yerusaalemi.
5 Kubanga ani alikusaasira, ggwe Yerusaalemi? oba ani alikukungubagira? oba ani alikyama okubuuza ebifa gy'oli?
6 Oŋŋaanyi, bw'ayogera Mukama, ozze ennyuma; kyenvudde nkugololerako omukono gwange ne nkuzikiriza; nkooye okwejjusa.
7 Era n'abawujjira n'ekiwujjo mu miryango egy'ensi: mbaggyeeko abaana, nzikirizza abantu bange; tebaddanga okuva mu makubo gaabwe.
8 Bannamwandu baabwe beeyongedde gye ndi okusinga omusenyu ogw'ennyanja: ndeese ku bo ku nnyina w'abalenzi omunyazi mu ttuntu: mugwisizzaako obubalagaze n'ebitiisa nga tamanyiridde.
9 Eyazaala omusanvu ayongobera; atadde obulamu; enjuba ye egudde nga bukyali bwa misana; akwatiddwa ensonyi, aswadde: n'abalifikkawo ku bo ndibagabula eri ekitala mu maaso g'abalabe baabwe, bw'ayogera Mukama.
10 Zinsanze, nnyabo, kubanga wanzaala nga ndi musajja wa nnyombo era ow'empaka eri ensi zonna siwolanga lwa magoba, so n'abantu tebampolanga lwa magoba; naye buli muntu ku bo ankolimira,
11 Mukama yayogera nti Mazima ndikuwa amaanyi olw'obulungi; mazima ndikwegayiriza omulabe mu biro eby'okulabiramu ennaku ne mu biro eby'okubonyaabonyezebwamu.
12 Omuntu ayinza okumenya ekyuma, ekyuma ekiva obukiika obwa kkono, n'ekikomo?
13 Ebintu byo n'obugagga bwo ndibiwaayo okuba omunyago awatali muwendo, olw'ebibi byo byonna, mu nsalo zo zonna.
14 Era ndibiyisa wamu n'abalabe bo okugenda mu nsi gy'otomanyi: kubanga omuliro gukutte olw'obusungu bwange ogulibaakirako.
15 Ai Mukama, ggwe omanyi: njijukira onjijire, ompalanire eggwanga ku abo abanjigganya; tonzigirawo ddala olw'okugumiikiriza kwo: manya nga nvumiddwa okunnanga ggwe.
16 Ebigambo byo byalabika ne mbirya; n'ebigambo byo byali gye ndi ssanyu n'okusanyuka kw'omutima gwange: kubanga ntuumiddwa erinnya lyo, ai Mukama Katonda ow'eggye.
17 Saatuula mu kkuŋŋaaniro ly'abo ab'ebinyumu, so saasanyuka: natuula nzekka olw'omukono gwo; kubanga onjijuzizza okunyiiga.
18 Obulumi bwange bubeerera ki obw'olubeerera, n'ekiwundu kyange kibeerera ki ekitawonyezeka, ekigaana okulogebwa? kazzi oliba gye ndi ng'akagga akalimba, ng'amazzi agaggwaawo?
19 Mukama kyava ayogera bw'ati nti Bw'olikomawo, kale ndikuzza olyoke oyimirire mu maaso gange; era bw'olyawula eby'omuwendo omungi okubiggya mu ebyo ebitagasa, oliba ng'akamwa kange: balidda gy'oli naye ggwe toddanga gye bali.
20 Era ndikufuula eri abantu bano bbugwe ow'ekikomo aliko enkomera; era balirwana naawe, naye tebalikuwangula: kubanga nze ndi wamu naawe okukulokola n'okukuwonya, bw'ayogera Mukama.
21 Era ndikuwonya mu mukono gw'ababi, era ndikununula okukuggya mu mukono gw'ab'entiisa.


text:
Okubala Numbers
Chapter 8
1 Mukama n'ayogera ne Musa nti
2 Yogera ne Alooni omugambe nti Bw'onookoleezanga ettabaaza, ettabaaza omusavu zinaayakiranga mu maaso g'ekikondo.
3 Alooni n'akola bw'atyo; yakoleeza ettabaaza zaakyo okwakiranga mu maaso g'ekikondo, nga Mukama bwe yalagira Musa.
4 Era guno gwe gwali omulimu ogw'ekikondo, mulimu gwa zaabu mpeese; okutuuka ku ntobo yaakyo, n'okutuuka ku bimuli byakyo, kyali mulimu muweese: ng'ekyokulabirako bwe kyali Mukama kye yalaga Musa, bw'atyo bwe yakola.
5 Mukama n'agamba Musa nti
6 Yawula Abaleevi mu baana ba Isiraeri, obalongoose.
7 Era bw'onoobakola bw'oti okubalongoosa: mansira ku bo amazzi ag'okutangirira, era akamwano bakayise ku mubiri gwabwe gwonna, booze engoye zaabwe, beerongoose.
8 Kale batwale ente envubuka, n'ekiweebwayo kyako eky'obutta, obutta obulungi obutabuddwamu amafuta, n'ente envubuka ey'okubiri gitwale okuba ekiweebwayo olw'ekibi.
9 Awo onooyanjula Abaleevi mu maaso g'eweema ey'okusisinkanirangamu: n'okuŋŋaanya ekibiina kyonna eky'abaana ba Isiraeri:
10 n'oyanjula Abaleevi mu maaso ga Mukama: abaana ba Isiraeri ne balyoka bateeka emikono gyabwe ku Baleevi:
11 Alooni n'awaayo Abaleevi mu maaso ga Mukama okuba ekiweebwayo ekiwuubibwawuubibwa, ku bw'abaana ba Isiraeri, babeerenga ab'okukola okuweereza kwa Mukama.
12 Abaleevi ne bateeka emikono gyabwe ku mitwe gy'ente; naawe oweeyo emu okuba ekiweebwayo, olw'ekibi, n'ey'okubiri okuba ekiweebwayo ekyokebwa, eri Mukama, okutangirira Abaleevi.
13 N'oteeka Abaleevi mu maaso ga Alooni ne mu maaso ga batabani be, n'obawaayo okuba ekiweebwayo ekiwuubibwawuubibwa eri Mukama.
14 Bw'otyo bw'onooyawula Abaleevi mu baana ba Isiraeri: n'Abaleevi banaabanga bange.
15 Oluvannyuma Abaleevi ne balyoka bayingira okukolanga okuweereza okw'omu weema ey'okusisinkanirangamu; naawe onoobalongoosa, n'obawaayo okuba ekiweebwayo ekiwuubibwawuubibwa.
16 Kubanga baweereddwayo ddala gye ndi mu baana ba Isiraeri; naabeetwalira mu kifo ky'abo bonna abaggula nda, be babereberye ku baana ba Isiraeri bonna.
17 Kubanga ababereberye bonna mu baana ba Isiraeri bange, oba nga muntu oba nga nsolo: ku lunaku kwe nnakubira ababereberye bonna mu nsi y'e Misiri nabeetukuliza.
18 Era ntutte Abaleevi mu kifo ky'ababereberye bonna mu baana ba Isiraeri.
19 Era mpadde Abaleevi okuba ekirabo eri Alooni n'eri batabani be nga mbaggya mu baana ba Isiraeri, okukolanga okuweereza kw'abaana ba Isiraeri mu weema ey'okusisinkanirangamu, n'okutangiriranga abaana ba Isiraeri: walemenga okuba ekibonyoobonyo kyonna mu baana ba Isiraeri, abaana ba Isiraeri nga basembera mu watukuvu.
20 Bw'atyo Musa bwe yakola Abaleevi ne Alooni, n'ekibiina kyonna eky'abaana ba Isiraeri: nga byonna bwe byali Mukama bye yalagira Musa ku Baleevi, bwe batyo abaana ba Isiraeri bwe baabakola.
21 Abaleevi ne beerongoosa mu kibi, ne booza engoye zaabwe; Alooni n'abawaayo okuba ekiweebwayo ekiwuubibwawuubibwa mu maaso ga Mukama; Alooni n'abatangirira okubalongoosa.
22 Awo oluvannyuma Abaleevi ne balyoka bayingira okukolanga okuweereza kwabwe mu weema ey'okusisinkanirangamu mu maaso ga Alooni, ne mu maaso ga batabani be: nga Mukama bwe yali alagidde Musa ku Baleevi, bwe batyo bwe baabakola.
23 Mukama n'agamba Musa nti
24 Bino bye by'Abaleevi: abaakamaze emyaka abiri mu etaano n'okukirawo banaayingiranga okulwanira olutalo mu mulimu ogw'omu weema ey'okusisinkanirangamu:
25 era bwe banaawezanga emyaka ataano, banaalekeranga awo okulwanira mu mulimu, nga tebakyaweereza;
26 naye banaakoleranga wamu ne baganda baabwe mu weema ey'okusisinkanirangamu, okukuuma bye baateresebwa, nga tebaweereza kuweereza kwonna. Bw'otyo bw'onookola Abaleevi mu ebyo bye baateresebwa.


text:
Essuula 2
1 Baganda bange, temubanga na kukkiriza kwa Mukama waffe Yesu Kristo ate ne muba n'okusosolanga mu bantu.
2 Kubanga bw'ayingira mu kkuŋŋaaniro lyammwe omuntu alina empeta eya zaabu ayambadde eby'obuyonjo, era n'omwavu ayambadde enziina n'ayingira,
3 nammwe ne mwaniriza ayambadde ebyambalo eby'obuyonjo, ne mwogera nti Ggwe tuula wano awalungi era ne mugamba omwavu nti Ggwe yimirira eri, oba tuula wansi awali akatebe k'ebigere byange;
4 nga temwawukanye mu mmwe mwekka, ne mufuuka abasazi b'ensonga ab'ebirowoozo ebibi?
5 Muwulire, baganda bange abaagalwa; Katonda teyalonda abalina obwavu bw'omu nsi okubeeranga n'obugagga obw'okukkiriza, n'okusikira obwakabaka bwe yasuubiza abamwagala?
6 Naye mmwe mwanyooma omwavu. Abagagga si be babajooga ne babawalula bennyini awasalirwa emisango?
7 Singa bavuma erinnya eddungi lye muyitibwa?
8 Naye bwe muba mutuukiriza etteeka lino eriri nga kabaka w'amateeka, nga bwe kyawandiikibwa nti Oyagalanga muntu munno nga bwe weeyagala wekka, mukola bulungi.
9 Naye bwe munaasosolanga mu bantu, nga mukoze kibi, ne musingibwa amateeka ng’abonoonyi
10 Kubanga omuntu yenna bw'aba akwata amateeka gonna, naye n'asobya mu limu, ng'azzizza omusango gwa gonna.
11 Kubanga oyo eyayogera nti Toyendanga, ate yayogera nti Tottanga. Kale bw'otoyenda naye n'otta, ng'ofuuse mwonoonyi w'amateeka.
12 Mwogerenga era mukolenga bwe mutyo ng'abagenda okusalirwa omusango n'amateeka ag'eddembe.
13 Kubanga omusango tegubaako kusaasirwa eri atasaasira: okusaasira kujaguliza ku musango.
14 Kigasa kitya, baganda bange, omuntu bw'ayogera ng'alina okukkiriza, naye n'ataba na bikolwa? Okukkiriza okwo kuyinza okumulokola?
15 Bwe wabaawo ow'oluganda omusajja oba mukazi nga bali bwereere, ng'emmere eya buli lunaku tebamala,
16 era omu ku mmwe bw'abagamba nti Mugende n'emirembe mubugume, mukkute, naye ne mutabawa omubiri bye gwetaaga; kigasa kitya?
17 Era n'okukkiriza bwe kutyo, bwe kutabaako bikolwa, kwokka nga kufudde.
18 Naye omuntu alyogera nti Ggwe olina okukkiriza, nange nnina ebikolwa: ndaga okukkiriza kwo awatali bikolwa byo, nange olw'ebikolwa byange ndikulaga okukkiriza kwange.
19 Okkiriza nga Katonda ali omu; okola bulungi: era ne bassetaani bakkiriza, ne bakankana.
20 Naye oyagala okutegeera, ggwe omuntu ataliimu, ng'okukkiriza awatali bikolwa tekuliiko kye kugasa?
21 Ibulayimu jjajjaffe teyaweebwa butuukirivu lwa bikolwa, kubanga yawaayo Isaaka omwana we ku kyoto?
22 Olaba ng'okukkiriza kwakolera wamu n'ebikolwa bye, era okukkiriza kwe kwatuukirizibwa olw’ebikolwa bye:
23 ekyawandiikibwa ne kituukirira ekyogera nti Ibulayimu n'akkiriza Katonda, ne kumubalirwa okuba obutuukirivu; n'ayitibwa mukwano gwa Katonda.
24 Mulaba ng'omuntu aweebwa butuukirivu lwa bikolwa, so si lwa kukkiriza kwokka.
25 Era ne Lakabu omwenzi bw'atyo teyaweebwa butuukirivu lwa bikolwa, kubanga yasembeza ababaka, n'abayisa mu kubo eddala?
26 Kuba ng'omubiri awatali mwoyo bwe guba nga gufude, era n'okukkiriza bwe kutyo awatali bikolwa nga kufudde.


text:
Okubala Numbers
Chapter 34
1 Mukama n'agamba Musa nti
2 Lagira abaana ba Isiraeri obagambe nti Bwe muliyingira mu nsi ya Kanani, (eyo ye nsi eribagwira okuba obusika, ensi ya Kanani ng'ensalo zaayo bwe ziri,)
3 kale oluuyi lwammwe olw'obukiika obwa ddyo luliva ku ddungu Zini ne luyita ku mabbali ga Edomu, n'ensalo yammwe ey'obukiika obwa ddyo eriva ku nkomerero y'Ennyanja Ey'omunnyo ebuvanjuba:
4 n'ensalo yammwe erikyukira ku luuyi olw'obukiika obwa ddyo olw'ekkubo eririnnya ku Akulabbimu, n'eyita n'etuuka Ezini: n'enkomerero yaayo eriba ku luuyi olw'obukiika olwa ddyo olw'e Kadesubanea; era erifuluma okutuuka e Kazaladali, n'eyita n'etuuka e Yazimoni:
5 era ensalo erikyukira okuva e Yazimoni okutuuka ku mugga ogw'e Misiri, n'enkomerero yaayo eriba ku nnyanja.
6 N'okuba ensalo ey'ebugwanjuba, muliba n'ennyanja ennene n'ensalo yaayo: eyo y'eriba ensalo yammwe ey'ebugwanjuba.
7 N'eno y'eriba ensalo yammwe ey'obukiika obwa kkono: okuva ku nnyanja ennene mulyerambira olusozi Koola:
8 okuva ku lusozi Koola muliramba okutuuka w'oyingirira e Kamasi; n'enkomerero y'ensalo eriba ku Zedada:
9 era ensalo erifuluma okutuuka e Zifuloni, n'enkomerero yaayo eriba ku Kazalenaani: eyo y'eriba ensalo yammwe ey'obukiika obwa kkono.
10 Era muliramba ensalo yammwe ey'ebuvanjuba okuva e Kazalenaani okutuuka e Sefamu:
11 era ensalo eriva e Sefamu n'ekka e Libula ku luuyi olw'ebuvanjuba olw'e Yaini; era ensalo erikka, n'etuuka ku lubalama lw'ennyanja ey'e Kianeresi ebuvanjuba:
12 era ensalo erikka n'etuuka ku Yoludaani, n'enkomerero yaayo eriba ku Nnyanja Ey'omunnyo: eyo y'eriba ensi yammwe ng'ensalo zaayo bwe ziriba enjuyi zonna.
13 Musa n'alagira abaana ba Isiraeri ng'ayogera nti Eyo ye nsi gye mulisikira n'obululu, Mukama gy'alagidde okuwa ebika omwenda n'ekika eky'ekitundu:
14 kubanga ekika ky'abaana ba Lewubeeni ng'ennyumba za bakitaabwe bwe ziri, n'ekika ky'abaana ba Gaadi ng'ennyumba za bakitaabwe bwe ziri, baamala okuweebwa obusika bwabwe n'ekika eky'ekitundu ekya Manase baamala okubuweebwa:
15 ebika ebibiri n'ekika eky'ekitundu baamala okuweebwa obusika bwabwe emitala wa Yoludaani e Yeriko ebuvanjuba enjuba gy'eva.
16 Mukama n'agamba Musa nti
17 Gano ge mannya g'abasajja abalibagabira ensi okuba obusika: Eriyazaali kabona ne Yoswa mutabani wa Nuni.
18 Era mulitwala omukulu omu ku buli kika, okugaba ensi okuba obusika.
19 Era gano ge manaya g'abasajja: ku kika kya Yuda Kalebu mutabani wa Yefune.
20 Ne ku kika ky'abaaaa ba Simyoni Semweri mutabani wa Ammikudi.
21 Ku kika kya Benyamini, Eridaadi mutabani wa Kisuloni.
22 Ne ku kika ky'abaana ba Ddaani, omukulu omu Buki mutabani wa Yoguli.
23 Ku baana ba Yusufu: ku kika ky'abaana ba Manase, omukulu omu Kanieri mutabani wa Efodi;
24 ne ku kika ky'abaana ba Efulayimu omukulu omu Kamueri mutabani wa Sifutani.
25 Ne ku kika ky'abaana ba Zebbulooni, omukulu omu Erizafani mutabani wa Palunaki.
26 Ne ku kika ky'abaana ba Isakaali, omukulu omu Palutieri mutabani wa Azani.
27 Ne ku kika ky'abaana ba Aseri, omukulu omu Akikuda mutabaai wa Seromi.
28 Ne ku kika ky'abaana ba Nafutaali, omukulu omu Pedakeri mutabani wa Ammikudi.
29 Abo be baabo Mukama be yalagira okugabira abaana ba Isiraeri obusika mu nsi ya Kanaani.


text:
Okukungubaga Lamentations
Chapter 5
1 Jjukira, ai Mukama, ebitujjidde: Tunula olabe okuvumibwa kwaffe.
2 Obusika bwaffe bukyuse okuba obw'abanaggwanga, Ennyumba zaffe okuba ez'abatali ba muno.
3 Tuli bamulekwa, so tetulina bakitaffe, Bannyaffe bali nga bannamwandu.
4 Tunywedde amazzi gaffe lwa bintu; Enku zaffe bazituguza.
5 Abatucocca batuuse ku nsingo zaffe: Tukooye so tetulina kiwummulo.
6 Tubagololedde Abamisiri emikono, N'Abasuuli olw'okukkuta emmere.
7 Bakitaffe baayonoona so tebaliiwo; Naffe twetisse obutali butuukirivu bwabwe.
8 Abaddu batufuga: Tewali wa kutulokola mu mukono gwabwe.
9 Tufuna emmere yaffe lwa kusingawo bulamu bwaffe Olw'ekitala eky'omu ddungu.
10 Eddiba lyaffe liddugadde ng'akabiga. Olw'olubugumu olw'enjala olwokya.
11 Baakwatira abakazi mu Sayuuni, Abawala abatamanyi musajja mu bibuga bya Yuda.
12 Abakungu baawanikibwa n'omukono gwabwe: Amaaso g'abakadde tebaagassaamu kitiibwa.
13 Abalenzi baasitula olubengo, N'abaana abato beesittala nga beetikka enku.
14 Abakadde baweddewo mu mulyango Abalenzi baleseeyo okuyimba kwabwe.
15 Essanyu ery'omu mutima gwaffe likomye: Okuzina kwaffe kufuuse okuwuubaala.
16 Engule egudde evudde ku mutwe gwaffe: Zitusanze kubanga twonoonye.
17 Omutima gwaffe kyeguvudde guyongobera; Olw'ebyo amaaso gaffe kyegavudde gayimbaala;
18 Olw'olusozi lwa Sayuuni, olulekeddwawo; Ebibe bitambulira okwo.
19 Ggwe, ai Mukama, obeerera ennaku zonna; Entebe yo ebaawo okuva ku mirembe okutuuka ku mirembe gyonna.
20 Lwaki okutwerabira ennaku zonna, N'otuleka ebiro ebyenkanidde wano?
21 Tukyuse gy'oli, ai Mukama, naffe tunaakyusibwa; Ennaku zaffe ozizze buggya ng'edda.
22 Naye otusuulidde ddala, Otusunguwalidde nnyo.


text:
2 Ebyomumirembe 2 Chronicles
Chapter 34
1 Yosiya yali yaakamaze emyaka munaana bwe yatanula okufuga; n'afugira emyaka amakumi asatu mu gumu mu Yerusaalemi.
2 N'akolanga ebyo ebyali mu maaso ga Mukama ebirungi n'atambuliranga mu maknbo ga Dawudi kitaawe n'atakyukira ku mukono ogwa ddyo newakubadde ku gwa kkono.
3 Kubanga mu mwaka ogw'omunaana ogw'okufuga kwe, ng'akyali muto, n'atanula okunoonya Katonda wa Dawudi kitaawe: ne mu mwaka ogw'ekkumi n'ebiri mwe yatanulira okulongoosa Yuda ne Yerusaalemi okumalamu ebifo ebigulumivu ne Baasera n'ebifaananyi ebyole n'ebifaananyi ebisaanuuse.
4 Ne bamenyaamenyera ebyoto bya Babaali mu maaso ge; n'ebifaananyi by'enjuba ebyali waggulu ku byo n'abitemaatema; ne Baasera n'ebifaananyi ebyole n'ebifaananyi ebisaanuuse n'abimenyaamenya n'abifuula enfuufu n'agimansira ku malaalo g'abo abaabiwongeranga.
5 Era n'ayokera amagumba ga bakabona ku byoto byabwe, n'alongoosa Yuda ne Yerusaalemi.
6 Era bw'atyo bwe yakola ne mu bibuga bya Manase ne Efulayimu ne Simyoni okutuuka ku Nafutaali mu matongo gaabyo enjuyi zonna.
7 N'amenyaamenya ebyoto, n'asekula Baasera n'ebifaananyi ebyole n'abifuula enfuufu, n'atemaatema ebifaananyi byonna eby'enjuba okubuna ensi yonna eya Isiraeri, n'akomawo e Yerusaalemi.
8 Awo mu mwaka ogw'ekkumi n'omunaana ogw'okufuga kwe bwe yamala okulongoosa ensi n'ennyumba, n'atuma Safani mutabani wa Azaliya ne Maaseya eyafuga ekibuga ne Yowa mutabani wa Yowakazi omujjukiza okuddaabiriza ennyumba ya Mukama Katonda we.
9 Ne bajja eri Kirukiya kabona asinga obukulu ne bawaayo effeeza eyaleetebwa mu nnyumba ya Katonda, Abaleevi abaggazi gye baali basoloozezza mu mukono gwa Manase ne Efulayimu ne ku kitundu kyonna ekya Isiraeri ekifisseewo ne ku Yuda yenna ne Benyamini ne ku abo abaabeeranga mu Yerusaalemi.
10 Ne bagiwaayo mu mukono gw'abakozi abaalabiriranga ennyumba ya Mukama; abakozi abaakola omulimu mu nnyumba ya Mukama ne bagiwa okulongoosa n'okuddaabiriza ennyumba;
11 baagiwa ababazzi n'abazimbi, okugula amayinja amabajje n'emiti egy'okuyunga n'okubajja emiti egy'ennyumba bassekabaka ba Yuda ze baazikirizanga.
12 Abasajja ne bakola omulimu n'obwesigwa: abalabirizi baabwe be bano, Yakasi ne Obadiya, Abaleevi ab'oku batabani ba Merali; ne Zekkaliya ne Mesullamu, ab'oku batabani b'Abakokasi, okugikoza: n'abalala ku Baleevi, bonna abalina amagezi ag'ebintu ebivuga.
13 Era baalabirira abeetissi b'emigugu, ne bakoza bonna abaakola omulimu mu kuweereza okw'engeri zonna: ne ku Baleevi kwaliko abawandiisi n'abaami n'abaggazi.
14 Awo bwe baggyamu effeeza eyaleetebwa mu nnyumba ya Mukama, Kirukiya kabona n'alaba ekitabo eky'amateeka ga Mukama agaaweerwa mu mukono gwa Musa.
15 Awo Kirukiya n'addamu n'agamba Safani omuwandiisi nti Nzudde ekitabo eky'amateeka mu nnyumba ya Mukama. Kirukiya n'awa Safani ekitabo.
16 Awo Safani n'atwala ekitabo eri kabaka, era n'addiza kabaka ebigambo nti Byonna abaddu bo bye baalagirwa babikola.
17 Era baggyeemu effeeza ezaasangibwa mu nnyumba ya Mukama ne baziwa mu mukono gw'abalabirizi ne mu mukono gw'abakozi.
18 Awo Safani omuwandiisi n'abuulira kabaka nti Kirukiya kabona ampadde ekitabo. Safani n'asoma omwo mu maaso ga kabaka.
19 Awo olwatuuka kabaka bwe yawulira ebigambo eby'amateeka n'ayuza ebyambalo bye.
20 Awo kabaka n'alagira Kirukiya ne Akikamu mutabani wa Safani ne Abudoni mutabani wa Mikka ne Safani omuwandiisi ne Asaya omuddu wa kabaka ng'ayogera nti
21 Mugende mumbuulirize Mukama nze n'abo abasigadde mu Isiraeri ne mu Yuda, eby'ebigambo eby'ekitabo kino ekizuuliddwa: kubanga obusungu bwa Mukama obufukiddwa ku ffe bungi kubanga bajjajjaffe tebaakwatanga kigambo kya Mukama okukola nga byonna bwe biri ebyawandiikibwa mu kitabo kino.
22 Awo Kirukiya n'abo kabaka be yali alagidde ne bagenda eri Kuluda nnabbi omukazi muka Sallumu mutabani wa Tokasi mutabani wa Kasula omuwanika w'ebyambalo; (oyo yabeeranga mu Yerusaalemi ku luuyi olw'okubiri;) ne bateesa naye bwe batyo.
23 Awo n'abagamba nti Bw'atyo bw'ayogera Mukama Katonda wa Isiraeri nti Mugambe omusajja abatumye gye ndi nti
24 Bw'atyo bw'ayogera Mukama nti Laba, ndireeta obubi ku kifo kino ne ku abo abakibeeramu, ebikolimo byonna ebiwandiikiddwa mu kitabo kye basomye mu maaso ga kabaka lwa Yuda:
25 kubanga banvuddeko ne bookera obubaane bakatonda abalala, bansuguwaze n'emirimu gyonna egy'engalo zaabwe; obusungu bwange kyebuvudde bufukibwa ku kifo kino so tebulizikira.
26 Naye kabaka wa Yuda abatumye okubuuza Mukama, bwe mutyo bwe muba mumugamba nti Bw'atyo bw'ayogera Mukama Katonda wa Isiraeri nti Olw'ebigambo by'owulidde,
27 kubanga omutima gwo gubadde mugonvu ne weetoowaza mu maaso ga Katonda bw'owulidde ebigambo bye ku kifo kino ne ku abo abakibeeramu, ne weetoowaza mu maaso gange, n'oyuza ebyambalo byo n'okaabira amaziga mu maaso gange; nange nkuwulidde, bw'ayogera Mukama.
28 Laba, ndikukuŋŋaanyiza eri bajjajjaabo n'okuŋŋaanyizibwa mu ntaana yo mirembe, so n'amaaso go tegaliraba bubi bwonna bwe ndireeta ku kifo kino ne ku abo abakirimu. Ne baddiza kabaka ebigambo.
29 Awo kabaka n'atuma, n'akuŋŋaanya abakadde bonna aba Yuda n'ab'e Yerusaalemi.
30 Kabaka n’ayambuka mu nnyumba ya Mukama, n'abasajja bonna aba Yuda ne bonna abatuula mu Yerusaalemi ne bakabona n'Abaleevi n'abantu bonna, abakulu n'abato: n'asomera mu matu gaabwe ebigambo byonna eby'ekitabo eky'endagaano ekizuuliddwa mu nnyumba ya Mukama.
31 Kabaka n'ayimirira mu kifo kye, n'alagaanira endagaano mu maaso ga Mukama okutambulanga okugobereranga Mukama n'okukwatanga amateeka ge n'ebyo bye yategeeza n'ebiragiro bye n'omutima gwe gwonna n'emmeeme ye yonna, okutuukiriza ebigambo by'endagaano ebyawandiikibwa mu kitabo kino.
32 Awo n'awaliriza bonna abaalabika mu Yerusaalemi ne Benyamini okugyesibira. Abo abaali mu Yerusaalemi ne bakola ng'endagaano ya Katonda, Katonda wa bajjajjaabwe, bwe yali.
33 Yosiya n'aggya emizizo gyonna mu nsi zonna ez'abaana ba Isiraeri, n'aweerezesa bonna abaalabika mu Isiraeri, okuweereza Mukama Katonda waabwe. Ennaku ze zonna tebaalekanga kugoberera Mukama, Katonda wa bajjajjaabwe.


text:
Ebyabaleevi Leviticus
Chapter 21
1 Mukama n'agamba Musa nti Yogera ne bakabona batabani ba Alooni, obagambe nti Tewabangawo muntu eyeeyonoona olw'abo abaafa ku bantu be;
2 wabula olwa baganda be, abamuli okumpi mu luganda, nnyina ne kitaawe ne mutabani we ne muwala we ne muganda we;
3 n'olwa mwannyina atamanyanga musajja, amuli okumpi mu luganda, atalina bba, olw'oyo ayinza okweyonoona.
4 Tayonoonanga, bw'aba omukulu mu bantu be, okwevumisa.
5 Tebamwanga kiwalaata ku mutwe gwabwe, so tebamwanga nsonda za kirevu kyabwe, so tebeesalanga n'akatono ku mubiri gwabwe.
6 Banaabanga batukuvu eri Katonda waabwe, so tebavumisanga linnya lya Katonda waabwe: kubanga bawaayo ebiweebwayo ebya Mukama ebikolebwa n'omuliro, gwe mugaati gwa Katonda waabwe: kyebanaavanga babeera abatukuvu.
7 Tebawasanga mukazi mwenzi,oba aliko empitambi; so tebawasanga mukazi eyagobebwa bba: kubanga mutukuvu eri Katonda we.
8 Kyonoovanga omutukuza; kubanga awaayo omugaati gwa Katonda wo: anaabanga mutukuvu gy'oli: kubanga nze Mukama abatukuza ndi mutukuvu.
9 Era muwala wa kabona yenna, bw'aneevumisanga nga yeefuula omwenzi, ng'avumisa kitaawe: anaayokebwaaga omuliro.
10 N'oyo anaabanga kabona asinga obukulu mu baganda be, afukibwako ku mutwe amafuta agafukibwako, era ayawulibwa okwambala ebyambalo ebyo, tasumululanga nviiri za ku mutwe gwe, so tayuzanga ngoye ze;
11 so tayingiranga eri omulambo gwonna, so teyeeyonoonanga olwa kitaawe, newakubadde olwa nnyina;
12 so tafulumanga mu watukuvu, so tavumisanga watukuvu wa Katonda we; kubanga engule ey'amafuta agafukibwako aga Katonda wegali ku ye: nze Mukama.
13 Era anaawasanga omukazi nga tannamanya musajja.
14 Nnamwandu oba eyagobebwa oba aliko empitambi, omwenzi, abo tabawasanga: naye omuwala atamanyanga musajja ow'oku bantu be gw'anaawasanga.
15 So tavumisanga zzadde lye mu bantu be: kubanga nze ndi Mukama amutukuza.
16 Mukama n’agamba Musa nti
17 Gamba Alooni nti Buli muntu yenna ow'oku zzadde lyo mu mirembe gyabwe gyonna anaabangako obulema, tasemberanga okuwaayo omugaati gwa Katonda we.
18 Kubanga buli muntu yenna anaabangako obulema tasemberanga: omuzibe w'amaaso oba awenyera oba eyayonooneka ennyindo, oba aliko ekintu kyonna ekisukkirira,
19 oba eyamenyeka okugulu, oba eyamenyeka omukono,
20 oba alina ebbango, oba mututuuli, oba aliko obulema ku liiso lye, oba alina obuwere, oba mubootongo, oba eyayatika enjagi;
21 tewabangawo muntu wa ku zzadde lya Alooni kabona, aliko obulema, anaasemberanga okuwaayo ebiweebwayo ebya Mukama ebikolebwa n'omuliro: ng'aliko obulema; tasemberanga okuwaayo omugaati gwa Katonda we.
22 Anaalyanga ku mugaati gwa Katonda we, ku mugaati omutukuvu ennyo, era ne ku mutukuvu.
23 Kyokka tayingiranga awali eggigi, so tasembereranga kyoto, kubanga aliko obulema; alemenga okuvumisa awatukuvu wange: kubanga nze ndi Mukama atukuzaawo.
24 Awo Musa n'agamba Alooni bw'atyo ne batabani be n'abaana bonna aba Isiraeri.


text:
Yoswa Joshua
Chapter 8
1 Mukama n'agamba Yoswa nti Totyanga, so tokankananga: twala abantu bonna abalwanyi naawe, ogolokoke olinnye ku Ayi: laba, nkuwadde mu mukono gwo kabaka wa Ayi, n'abantu be, n'ekibuga kye, n'ensi ye;
2 era olikola Ayi ne kabaka waamu nga bwe wakola Yeriko ne kabaka waamu: naye omunyago gwakyo n'ente zaakyo mulibyetwalira okuba ebinyage byammwe: muteegere ekibuga ennyuma waakyo.
3 Awo Yoswa n'agolokoka, n'abantu bonna abalwanyi, okulinnya ku Ayi; Yoswa n'alonda abantu obukumi busatu, abazira ab'amaanyi, n'abasindika ekiro.
4 N'abalagira ng'ayogera nti Laba, munaateegera ekibuga ennyuma w’e kibuga: temukiba wala nnyo ekibuga naye mwenna mweteeketeeke:
5 nange n'abantu bonna abali nange tunaasemberera ekibuga: awo, bwe banajja okutulumba, ng'olubereberye, ne tulyoka tudduka mu maaso gaabwe;
6 nabo banajja okutugoberera, okutuusa lwe tunaabasendasenda okuva mu kibuga ewala; kubanga banaayogera nti Badduse mu maaso gaffe ng'olubereberye; kyetunaava tudduka mu maaso gaabwe:
7 nammwe munaagolokoka we muteegedde, ne mukwata ekibuga: kubanga Mukama Katonda wammwe anaakiwaayo mu mukono gwammwe.
8 Awo, bwe munaamala okukwata ekibuga, ne mukyokya omuliro okugoberera ekigambo kya Mukama bwe munaakola: laba, nze mbalagidde.
9 Yoswa n'abasindika: ne bagenda we banaateegera, ne babeera wakati wa Neseri ne Ayi, ku luuyi olw'ebugwanjuba olw'e Ayi: naye Yoswa n'asula ekiro ekyo mu bantu.
10 Yoswa n'akeera enkya n'agolokoka; n'akuŋŋaanya abantu, n'alinnya, ye n'abakadde ba Isiraeri, mu maaso g'abantu ne bagenda e Ayi.
11 Abantu bonna, abalwanyi abaali naye, ne balinnya ne basembera ne batuuka ekibuga we kiraba, ne basimba olusiisira ku luuyi olw'obukiika obwa kkono olw'e Ayi: era waaliwo ekiwonvu wakati we ne Ayi.
12 N'atwala abantu ng'enkumi ttaano, n'abateekateeka okuteega wakati wa Beseri ne Ayi, ku luuyi olw'ebugwanjuba olw'ekibuga.
13 Bwe batyo bwe baateekateeka abantu, eggye lyonna eryali ku bukiika obwa kkono obw'ekibuga, era n'abateezi baabwe abaali ebugwanjuba obw'ekibuga; Yoswa n'agenda ekiro ekyo wakati mu kiwonvu.
14 Awo olwatuuka kabaka we Ayi bwe yakiraba, ne banguwa ne bagolokoka, enkya, n'abantu ab'omu kibuga ne bajja ku Baisiraeri okulwana, ye n'abantu be bonna, ku kiseera ekiragiddwa, mu maaso ga Alaba; naye teyamanya nga waliwo abamuteeze ennyuma w'ekibuga.
15 Yoswa n'Abaisiraeri bonna ne beefuula ng'abagobeddwa mu maaso gaabwe, ne baddukira mu kkubo ery'eddungu.
16 N'abantu bonna abaali mu kibuga ne bakuŋŋaanyizibwa okubagoberera: ne bagoba Yoswa, ne basendebwasendebwa okuva mu kibuga ewala.
17 Ne mutasigala muntu mu Ayi newakubadde mu Beseri, atazze kugoba Isiraeri: ne baleka ekibuga nga kigguliddwawo ne bagoba Isiraeri.
18 Mukama n'agamba Yoswa nti Galula omuwunda oguli mu mukono gwo ku Ayi; kubanga naakikuwa mu mukono gwo. Yoswa n'agalula omuwunda ogwali mu mukono gwe eri ekibuga.
19 N'abateezi ne bagolokoka mangu mu kifo kyabwe, ne baddukana mbiro bwe yamala okugolola omukono, ne bayingira mu kibuga, ne bakimenya; ne banguwa ne bookya ekibuga omuliro.
20 Ab'e Ayi bwe baalaba ennyuma waabwe, ne batunula, era, laba, omukka ogw'ekibuga nga gunyookera mu ggulu, ne bataba na maanyi ga kudduka okugenda eri newakubadde okudda eno: n'abantu abaali baddukidde mu ddungu ne babakyukirako abaabagoba.
21 Yoswa n'Abaisiraeri bonna bwe baalaba ng'abateezi bamenye ekibuga, n'omukka ogw'ekibuga nga gunyooka, awo ne bakyuka nate, ne batta ab'e Ayi.
22 N'abalala bannaabwe ne bava mu kibuga okubalumba; ne babeera wakati mu Baisiraeri, abalala eruuyi n'abalala eruuyi: ne babakuba, obutaganya muntu kusigalawo newakubadde okudduka.
23 Ne kabaka we Ayi ne bamukwata nga mulamu, ne bamuleeta eri Yoswa.
24 Awo Abaisiraeri bwe baamala okuttira ddala abaali mu Ayi bonna mu lusenyi, mu ddungu lye baabagoberamu, bonna ne bagwa n'obwogi bw'ekitala ne baggwaawo, Abaisiraeri bonna ne balyoka bakomawo e Ayi, ne bakikuba n'obwogi bw'ekitala.
25 Awo bonna abattibwa ku lunaku olwo, abasajja n'abakazi, baali kakumi mu enkumi bbiri, be bantu bonna abaali mu Ayi.
26 Kubanga Yoswa teyazza mukono gwe, gwe yagaluza omuwunda, okutuusa lwe yamala okubazikiririza ddala abaali mu Ayi bonna.
27 Wabula ente n'omunyago ogw'ekibuga ekyo Abaisiraeri ne babyetwalira, okuba ebinyage byabwe, ng'ekigambo kya Mukama kye yalagira Yoswa.
28 Yoswa n'ayokya Ayi bw'atyo, n'akifuula ekifunvu emirembe gyonna, era ekyazika, ne kaakano.
29 Ne kabaka we Ayi n'amuwanika ku muti okutuusa olweggulo: enjuba bwe yagwa Yoswa n'alagira, ne baggya omulambo gwe ku muti, ne bagusuula ku muzigo: ku wankaaki ow'ekibuga, ne bagutuumako entuumu ennene ey'amayinja, ne kaakano.
30 Awo Yoswa n'alyoka azimbira Mukama ekyoto, Katonda wa Isiraeri, ku lusozi Ebali,
31 nga Musa omuweereza wa Mukama bwe yabalagira abaana ba Isiraeri; nga bwe kyawandiikibwa mu kitabo eky'amateeka ga Musa, ekyoto eky'amayinja amalamba, omuntu g'atassaako kyuma kyonna: ne bakiweerako ebiweebwayo ebyokebwa eri Mukama ne bamuleetera ebiweebwayo olw'emirembe.
32 N'awandiika awo ku mayinja amateeka ga Musa, ge yawandiika, mu maaso g'abaana ba Isiraeri.
33 N'Abaisiraeri bonna, n'abakadde baabwe, n'abaami, n’abalamuzi baabwe, ne bayimirira eruuyi n'eruuyi ez'essanduuko mu maaso ga bakabona Abaleevi, abaasitula essanduuko ey'endagaano ya Mukama, si nzaalwa bokka, naye ne bannaggwanga ekitundu kyabwe kumi olusozi Gerizimu gye lusimba, n’ekitundu kyabwe ekirala olusozi Ebali gye lusimba; nga Musa omuweereza wa Mukama bwe yalagira, basookenga okusabira omukisa abantu ba Isiraeri.
34 Oluvannyuma n'asoma ebigambo byonna eby'amateeka, omukisa n'okukolimira, nga byonna bwe biri ebyawandiikibwa mu kitabo eky'amateeka.
35 Tewali kigambo mu byonna Musa bye yalagira, Yoswa ky'ataasoma mu maaso ag'ekkuŋŋaaniro lyonna erya Isiraeri, n'abakazi, n’abaana abato, ne bannaggwanga abaatambulanga mu bo.


text:
Ezekyeri Ezekiel
Chapter 22
1 Era nate ekigambo kya Mukama ne kinjijira nga kyogera nti
2 Naawe, omwana w'omuntu, onoosala omusango, onoosala omusango ogw'ekibuga eky'omusaayi? kale kimanyise emizizo gyakyo gyonna.
3 Era yogera nti Bw'ati bw'ayogera Mukama Katonda nti Ekibuga ekiyiwa omusaayi wakati mu kyo so, ekiseera kyakyo kituuke, ekikola ebifaananyi okweyonoona okwegwagwawaza!
4 Ozzizza omusango ogw'omusaayi gwo gw'oyiye, era ogwagwawazibwa n'ebifaananyi byo bye wakola; era osembezezza ennaku zo, era otuuse ne mu myaka gyo: kyenvudde nkufuula ekivume eri amawanga, n'eky'okukudaalira eri ensi zonna.
5 Abo abakuli okumpi, n'abo abakuli ewala balikukudaalira, ggwe alina erinnya ery'obugwagwa era ajjudde okusasamala.
6 Laba, abakungu ba Isiraeri, buli muntu ng'obuyinza bwe bwe buli, baabanga mu ggwe okuyiwa omusaayi.
7 Mu ggwe mwe baanyoomeranga kitaabwe ne nnyaabwe; wakati mu ggwe mwe baakoleranga omugenyi eby'okujooga: mu ggwe mwe baalyazaamaanyanga atalina kitaawe ne nnamwandu.
8 Wanyoomanga ebintu byange ebitukuvu, n'oyonoonanga ssabbiiti zange.
9 Abasajja abawaayiriza baabanga mu ggwe okuyiwa omusaayi: ne mu ggwe mwe baaliiranga ku nsozi: wakati mu ggwe mwe baakoleranga eby'obukaba.
10 Mu ggwe mwe babikkulidde ku bwereere bwa kitaabwe: mu ggwe mwe bakwatira n'amaanyi omukazi eyali nga si mulongoofu olw'okweyawula kwe.
11 Era waliwo akoze eky'omuzizo ne mukazi wa munne; era waliwo n'omulala ayonoonye n'obukaba muka mwana we; era waliwo n'omulala mu ggwe eyakwata mwannyina muwala wa kitaawe.
12 Mu ggwe mwe baliiridde enguzi okuyiwa omusaayi; wasolooza amagoba ne bisukkirira, era baliraanwa bo wabaviisaamu amagoba ng'okwatiddwa omululu ng'ojooga, era onneerabidde nze, bw'ayogera Mukama Katonda.
13 Laba nno, amagoba go agatali ga mazima ge wagoba kyennava ngakubira mu ngalo n'omusaayi gwo ogwabanga wakati mu ggwe.
14 Omutima gwo guliyinza okugumiikiriza, oba emikono gyo giriyinza okuba n'amaanyi, mu nnaku mwe nditeeseza ebibyo? nze Mukama nkyogedde n'okukola ndikikola.
15 Era ndikusaasaanyiza mu mawanga, ne nkutaataaganyiza mu nsi nnyingi; era ndikumalamu empitambi yo.
16 Awo oligwagwawazibwa ku bubwo wekka mu maaso g'amawanga; kale olimanya nga nze Mukama.
17 Awo ekigambo kya Mukama ne kinjijira nga kyogera nti
18 Omwana w'omuntu, ennyumba ya Isiraeri efuuse amasengere gye ndi: ne bonna bikomo na masasi na byuma na bbaati wakati mu kikoomi; masengere ga ffeeza.
19 Mukama Katonda kyava ayogera bw'ati nti Kubanga mwenna mufuuse masengere, laba, kyendiva mbakuŋŋnaanya mu Yerusaalemi wakati.
20 Nga bwe bakuŋŋaanya effeeza n'ebikomo n'ebyuma n'amabaati n'amasasi mu kyoto wakati okubifukutako omuliro okubisaanuusa; bwe ntyo bwe ndibakuŋŋaanya mmwe nga ndiko obusungu n'ekiruyi, era ndibateekawo ne mbasaanuusa.
21 Weewaawo, ndibakuŋŋaanya ne mbafukutako omuliro ogw'obusungu bwange, nammwe mulisaanuuka wakati mu kyo.
22 Ng'effeeza bw'esaanuukira wakati mu kyoto, nammwe bwe mulisaanuukira bwe mutyo wakati nu kyo; kale mulimanya nga nze Mukama mbafuseeko ekiruyi kyange.
23 Awo ekigambo kya Mukama ne kinjijira nga kyogera nti
24 omwana w'omuntu, kigambe nti ggwe oli nsi eterongoosebwa, so tetonnyebwako nkuba ku lunaku olw'okunyiigirako.
25 Waliwo okwekobaana kwa bannabbi baakyo wakati mu kyo ng'empologoma ewuluguma etaagulataagula omuyiggo: alidde emmeeme z'abantu; banyaga eby'obugagga n'eby'omuwendo omungi; bafudde bannamwandu baakyo okuba abangi wakati mu kyo.
26 Bakabona baakyo bagiridde ekyejo amateeka gange, era bagwagwawazizza ebintu byange ebitukuvu: tebaawuddeemu bitukuvu n’ebitali bitukuvu, so tebayigiriza bantu okwawulamu ebitali birongoofu n'ebirongoofu, era bakwese amaaso gaabwe essabbiiti zange, nange nvumisibwa mu bo.
27 Abakungu baakyo wakati mu kyo bali ng'emisege egitaagulataagula omuyiggo; okuyiwa omusaayi n'okuzikiriza emmeeme balyoke bafune amagoba agatali ga mazima.
28 Era bannabbi baakyo babasiigiddeko ebbumba eritasekuddwa bulungi, nga balaba ebyayanga era nga babalagula eby'obulimba, nga boogera nti Bw'ati bw'ayogera Mukama Katonda, Mukama nga so tayogedde.
29 Abantu ab'omu nsi bajooze, ne bagoberera okunyaga; weewaawo, beeraliikirizza omwavu n'eyeetaaga, era bajooze nunnaggwanga nga bamulanga bwereere.
30 Ne nnoonya omusajja mu bo eyandiddaabirizza olukomera n'ayimirira mu kituli ekiwaguddwa mu maaso gange ku lw'ensi, nneme okugizikiriza: naye ne ssiraba n'omu.
31 Kyenvudde mbafukako okunyiiga kwange; mbamazeewo n'omuliro ogw'obusungu bwange: ndese ku mutwe gwabwe ekkubo lyabwe bo, bw'ayogera Mukama Katonda.


text:
Bya EDWARD SSERINNYA
MMOTOKA ebiseera ebimu eyinza okukusiraanako n’ekusuza ku kkubo olw’okubanga tewafuddeko kutunuulira kisaawa kyayo (daasiboodi) kumanya buzibu bw’erina sso ng’olumu eba yakubuulidde dda kiki ekigenda okubaawo.
Okugeza mmotoka okucamuka emala kulinnyisa oba kwaka kataala ka bbugumu olwo n’omanya nti efunye ekizibu ku ladiyeeta era singa tobaako ky’okola ekiddako biba bizibu byo.
Makanika okuva mu galagi ya Tito’s Okori e Makerere Hill Road, Tito Okori akunnyonnyola ku bintu ebibeera ku daasiboodi buli omu by’alina okussaako essira okusobola okulaba nga yeetaasa okufuna obubenje kuba ebintu ebisinga okutuuka ku mmotoka yo eba yamaze dda okukulabula.
Okuva leero tugenda kutunuulira ebintu ebitali bimu ku daasiboodi ya mmotoka by’olaba ng’ebitali bya mugaso nnyo, naye nno ng’olumu bivaako okukola akabenje.
Okori agamba nti, daasiboodi kye kisaanikira ekibikka ebintu by’omunda mu mmotoka, naddala ga wayalingi, puliiza eya AC , ekisaawa n’ebirala naye nga byonna bibeera mu mmotoka mu maaso okwo gattako okukolanga fuleemu ya leediyo ne AC.
Enfaanana ya daasiboodi esinziira ku kika kya mmotoka ne modulo yaayo, naye emirimu gisigala gye gimu. Wabula ebintu ebikulu ebisinga bibeera mukisaawa, era bino bye bimu ku byo omuvuzi yenna by’alina okukuumirako amaaso;
Ebibeera mu kisaawa
Mu kisaawa kya mmotoka, we wasinga obukulu ku daasiboodi singa oba ovuga mmotoka era wano olina okutunuulirawo ennyo, waliwo obubonero obusobola okukuyamba okutaasa oba okukuwa endagiriro ku mmotoka singa eba eneefuna obuzibu oba obuzibu bw’eba efunye.
Wadde nga guli gutyo, mmotoka zifuna obuzibu ne zikwama ne ku kkubo kuba baddereeva abasinga tebateekayo mwoyo kumanya mmotoka zaabwe kye zibagamba nga bavuga.
Okugeza mu kisaawa ekyo mulimu sipiidimita, mita y’amafuta, mita ebala omuliro, mita ey’ebbugumu. Ebyo ng’obitadde ku bbali mulimu obutaala okugeza aka yingini (check engine), aka woyiro, aka bbaatule, ettaala ya haadibuleeci, ettaala ly’enzigi, ettaala lya buleeci, akataala akalaga enkoba, akalaga enjaka y’amataala, n’obwa yindekeeta, obutaala bwa ggiya buno buba mu mmotoka za otomatiki.
Ne wabaawo n’ekifo mmotoka w’ebalira kiromita z’otambudde, ne mayiregi, akataala k’ekisawo ekikutaasa akabenje. Okutwalira awamu ebyo bye bimu ku bibeera ku daasiboodi.
Ebweru w’ekisaawa
Ku mmotoka ezimu kubaako amapeesa agakuyamba okutambuza endabirwamu eziraba emabega, ezimu kubaako eppeesa erikuyamba okuteekamu dabo yindekeeta, eppeesa erizza endabirwamu y’emabega, obupeesa obukuyamba okussaamu empewo, w’okoleereza sigala, kanso bookisi ekuyamba okuterekamu ebintu byo, guluuvu bookisi eno ate yo eba nneneko ku kanso bookisi, osobola okuterekamu ebintu ebiwerako, obutuli omuyita empewo ya AC. 0704299902
Wabula mmotoka naddala okuva ku modulo 1998 okudda waggulu zibaamu sensa eziyimba okuteekako amataala singa embeera y’obudde eba tesobozesa muvuzi kulaba bulungi okugeza mu lufu oba enzikiza.
Wiiki ejja ng’enda kukunnyonnyola ebintu ebisangibwa ku daasiboodi n’amakulu gaabyo. Alina ekibuuzo kyonna ku daasiboodi ya mmotoka kisindike ku 8338 oba 0782006608 tujja kukuddamu.


text:
Bya SHAMIRA NABIDDO
OMUVUZI wa bodaboda asigudde omukazi ku mujaasi n’ataama n’amutiisa okumukuba amasasi yeekubidde enduulu ku poliisi e Kawempe ng’ayagala ensonga zongerweyo mu kkooti.
Ronald Muwonge yawawaabidde Light Bright Wilson akolera mu nkambi e Bombo ku poliisi olw’okumutiisa okumutta ng’amulanga okumusigulako omukazi Juliet Innocent Masika, Bright gw’amaze naye emyaka 10 ng’amulinamu n’omwana omu.
Gye buvuddeko Bright yafuna obutakkaanya ne Masika n’amusibisa ku poliisi y’oku katale e Kawempe n’asulayo kyokka omukazi olwavaayo ne yeerema okudda eka n’afuna gy’asula bba gy’atamanyi.
Bright yannyonnyodde ng’ali ku poliisi nti omukazi ono alina mukwano gwe Nuuru Namatovu alabika okubeera nti y’amusigula ng’amukwanira abasajja era babadde tebannatabuka nga mukyala we yamugabira ennaku z’alina okumulabirako nga mu wiiki awaka asulawo ennaku ssatu endala tamanyi gy’asula.
Light Bright Wilson omusirikale nannyinni mukazi
Omusango guli ku fayiro SD: 21/01/07/2014 era nga bali mu maaso ga Denis Pahani atwala poliisi y’e Kawempe, Masika yannyonnyodde nti ye akola mu kirabo kya mmere ng’olumu babeera balina okukola ekiro kye kimulemesa okudda eka.
Bright yayongedde okuta akaka n’asaba poliisi ebaawukanye ng’awa ensonga satu ng’agamba nti ye nnyinimu tayinza kukkiriza mukyala we kumusalira biyungu ate nga ne lw’akomyewo akaboozi kabeera ka ‘Time Table’ ate ayambala obugoye obumukunamya obutalaga kitiibwa kya mukyala mufumbo n’okumuyisaamu amaaso ng’ate yeyamuggya e Kasese.
Masika agamba nti obugoye bwe yeemulugunyaako bba yennyini ye yabumugulira kyokka yawadde obukwakkulizo nti bw’abeera ayagala amuviire alina okukkiriza okusigala ng’abasasulira eju okumala omwaka nga bw’ateekateeka okumuzimbira ennyumba eyiye mw’alina okukuumira omwana.


text:
KIGALI
PULEZIDENTI Salva Kiir atenderezza Pulezidenti Yoweri Museveni olw’ebirungi enkumu by’amukoledde omuli n’okulemesa Ssaabayeekera Riek Macher okuvuunika gavumenti era n’alangirira nti Bannayuganda baddembe okugenda mu South Sudan nga tebamaze kufuna lukusa lutongole.
Lt. Gen. Kiir yategeezezza bakulu banne nti tamanyi ye gye yandibadde n’abantu abandibadde batirimbuddwa singa Pulezidenti Museveni teyamusindikira magye agakuuma amaka g’obwapulezidenti, ekisaawe ky’ennyonyi, enzizi z’amafuta, n’ebibuga ebikulu byombi Juba ne Bor.
“Bakyewaggula bandisse abantu ne babamalawo,” Kiir bwe yategeezezza.
Kwe kulangirra nti okuva eggulo, Bannayuganda ababadde bamala okugenda ku kitebe kya South Sudan mu Kampala ekiri e Nakasero okumala okugula olukusa olutongole, kati banaafuniranga eri nga bamaze okutuuka “Ababuukira mu nnyonyi mujja kulufuniranga ku kisaawe e Juba, ate abagendera mu mmotoka, mujja kulufuniranga ku nsalo e Nimule oba awalala wonna,” bwatyo bwe yagambye.
Yagasseeko nti n’ab’omu Ethiopia, eggwanga erukibiriza enteeseganya wakati we ne Dr. Macher, nabo bakuganyulwa mu nteekateeka eno.
Bino byabadde mu lukiiko lw’abakulermbezse b’obuvanjuba ba Afirika lwe baabaddemu e Kigali mu Rwanda eggulo. Lwatandise ku Lwakusatu era lwetabiddwaamu Pulezidenti Yoweri Museveni, Paul Kagame kabakyaza, Uuhuru Kenyatta owa Kenya ne Salva Kiir.


text:
MWANA wattu Ssaalongo Erias Lukwago yalabye nnyo okugwa mu bifuba by'abakulembeze b'ebibiina ebivuganya Gavumenti ngabannyogoze dda era nga tebikyamuyamba nnyo mu nnaku gy'alimu.
Abakulembeze b'ebibiina ebivuganya Gavumenti baakyalidde Lukwago mu ddwaaliro gye yabadde ku kisituliro, ne bamugwa mu kifuba nga bamugumyanga bwe bajja okumulwanirira okulemera ku bwa Loodi Meeya bw'ekibuga Kampala.
Naye eky'okusaalirwa okunene ebifuba by'abakulu abo byabadde nga byagenye dda nga binyogoze.
Anti ababaka b'ebibiina ebivuganya baabadde baalidde dda olukwe mu bibiina byabwe ng'akalulu bakawadde NRM okwekuula Lukwago ku bwa Loodi Meeya.
Amaanyi ag'okulwanirira obwa Loodi Meeya ebibiina gabiri mu babaka baabyo abali abali mu lukiiko lwa KCCA.
Naye ababaka abo bwe bamala okwegabulula mu kibiina ekirala ne kisobola okusiguukulula Lukwago, awo ebifuba by'abakulembeze biba tebikyamubugumya kubanga biba byannyogoze dda be nnyogonnyogo..
Kino tekisaanye kukoma ku KCCA yokka naye ng'eggwanga likyafugirwa ku musingi ogw'ebibiina ebingi, kirina okumanyibwa obulungi nti amaanyi g'ebibiina gabiri mu babaka baabyo abalondebwa mu nkiiko.
Ababaka abo bwe bajeema oba bwe bagulibwa, ebiddirirabiba nga ebyagudde ku Lukwago.
Lukwago asaasirwa kubanga abadde ku ccupa. Nga n'ababaka ab'ebibiina ebivuganya balirya ddi ku sumbuusa, bwe kiba ng'ate ababaka baabyo be bakubwamu eggalo ne bakunkumuka ne bazinira ku ntoli z'abo be bagenda okuvuganya?
Naye bagundi lwaki bwe mumala okutuuka mwerabira abaabatuusa? Lwaki mwajeemedde abakulembeze bammwe abaabagaanyi okwetaba mu kalulu ka KCCA, kyokka ne mukeetabamu ku kifuba era ne muziniramu amazina ag'amancoolo agatugumbudde Lukwago?
Bagundi mukimanye nti eyo si y'emmaanya y'enkoko! Mumaanye enkoko ng'eddiba terigendera mu byoya,oba si ekyo mukimanyirewo nti bwe mutyo bwe mulyegwira nga temulidde ku ssumbuusa.
Ggwe wange ate nkulimbire ki? Hm


text:
ONO omukazi y’antuusizza ku bino byonna, singa twakkiriziganya ne ntunda ku kibanja eri wansi, bino byonna sandibituuseeko, landiroodi yeekokkodde mukazi we okumutuusa mu kkomera.
Twaleka ddaboddiira akwatiddwa oluvannyuma lw’okuva gye yali yeekukumye n’atandika okutaayaaya ku kyalo nga tamanyi nti waliwo abamulinnya akagere.
Poliisi ng’emaze okumugombamu obwala yaggulwako omusango gw’okwewola ssente mu bbanka n’awaayo omusingo ku kintu ekitali kikye wabula yateebwa ku kakalu nga ne kkooti bw’etegeka okuwulira omusango.
Landiroodi ng’avudde mu kawome yatandika okusattira ng’anoonya aw’okufuna 1,500,000/- ez’okusasula bbanka.
Omugagga nnyini ttaka ng’amaze okusisinkana abasenze bonna ku ttaka lye, kyazuulibwa nti yalinako bakyereeta abawera nga ku bano kuliko abaaguzibwa puloti abantu abatamanyiddwa n’abalala abaalaba ensiko eteriiko alima ne batandika kwekolera nnimiro.
Bano omugagga yabalagira bave ku ttaka lye mu mwoyo mulungi nga tebagguddwaako musango gwonna.
Ennaku nga zisembedde ez’okuwulira omusango gwa landiroodi yadduka za mbwa n’alumba omugagga bategeeragane.
“Musajja munnange , bano abafere ab’ennaku zino anti naawe obamanyi ekituufu ekitimba baakinnyingiza ne kinkwata bulungi naye mbadde nsaba nkuwe oluwannanda ku kibanja kyange omuli ne kalittunsi onfunireyo obukadde bubiri nsobole okusasula abasajja, landiroodi alaajanye.
KO OMUGAGGA: Nze wali w’ogamba nga bwe mmanyiwo tewagyamu ssente ezo mpozzi nga nkuwa kamu n’ekitundu.
Landiroodi bw’awulira ssente ezo ng’ate zeezo zennyini bbanka z’emubanja n’alabika ng’amegeredde wabula n’asigala ng’alaga nti si mumativu ku ssente ezo. “Waakiri mpereza akamu mw’emitwalo nsanvu tugendere awo ate naakola ki!
OMUGAGGA: Sseruganda, ate nkuyambye na buyambi okukuwa ssente ezo kubanga eby’ensi nange mbimanyi naye nga mu butuufu nandikuwaddewo akakadde kamu kokka.
LANDIROODI: Kola ekyo ssebo, tumale gagendera awo, kati ssebo ezo zo nzifuna ddi?
OMUGAGGA: Ye abaffe nga sinnakuwa ssente, awo w’onguza weekakasaawo nti wawo ddala, sandyagadde ngule mpewo.
Tujja kumala kulaba Cayimaani wa LC I n’abataka abaludde mu kitundu, bwe balikakasa nti ddala wano nga nkuwa ssente.
Ebyembi obuguzi ku kibanja kya landiroodi buba tebunnasonjoka kkooti n’eraga olunaku lw’okuwulira omusango. Omugagga aba ali wuwe e Gayaza awo ku ssaawa nga bbiri ez’oku makya ng’enkeera lwe lunaku lw’okuwulira omusango ne zireeta landiroodi nga yenna munnyogovu akirako omuyiire amazzi.
Omugagga yali akyali na mu buliri ne bamuyita nti ebweru waliwo omwami akwagala. Bw’abandulawo oluggi nga landiroodi ono ayimiridde wabbali awo akutte ku ttama. “Ssebo mbadde nsaba onzaale buzaazi tugende tumalirize ebya poloti anti omusango guwulirwa nkya, landiroodi yeegayiridde.
OMUGAGGA: Yingira otuulire wano, tumale okunywa ku kacaayi tulyoke tugende teweeraliikirira kasita wanaabaawo obujulizi obumala ku poloti nti yiyo ddala nga nze ssente nkuwa.
Ziba ziwera ssatu n’ekitundu omugagga ne landiroodi ne boolekera Ziroobwe nga ddaboddiira bw’afuuyirira akanwe waleme kubaawo gooziriini yenna ku bwannannyini bw’ekibanja. Landiroodi aluyitako? Linda ebijja.


text:
Bya Damba Wiziri
ABAKRISITAAYO b’e Sheema mu Bulabirizi bwa West Ankole bawadde ensonga 26 ezibatabula n’Omulabirizi Yona Mwesigwa Katonene ezibatuusizza okumusibira ebweru w’amakanisa agamu ate awalala ne bagaana okwetaba mu kusaba kw’aba akulembeddemu.
Ensonga zino bazisengese ne bazissa mu katabo ak’enjawulo nga baagala zimale kukolwako balyoke baddemu okukwatagana obulungi.
Ensonga AbakrisItaayo ze baawadde:
1 Obukadde 50 ezaalina okuzimba Ankole West House ezaamuweebwa mu 2006 n’etazimbibwa.
2 Essente ebitundu 10 ku buli 100 eza pension Scheme ezisoloozebwa amakanisa gonna tezirina mbalirira.
3 Ssente abayizi ze basasula buli ttaamu teziriiko mbalirira.
4 Ssente z’ekibiina kya Jubilee SACCO eyatandikibwawo ekkanisa Omulabirizi aziggyayo teyeebuuzizza ku bakulembeze baakyo.
5 Ssente za Yinsuwa y’obujjanjabi abayizi ze baali basasula 3,500/- zaayongezebwa ne zituuka ku 6,000/- kyokka abayizi tebafuna bulungi buweereza.
6 Ssente 1,000/- abayizi ba yunivasite ze basasula n’ezisasulwa ekkanisa z’omu bulabirizi 100,000/- teziweebwako mbalirira.
7 Pulojekiti z’ekibiina kya Mother’s Union e Katungu mu Bushenyi buli Mukrisitaayo asasaula 2000/- okukulaakulanya pulojekiti eno kyokka tezirina mbalirira.
8 Ekibira kya Katikamwe eky’Obulabirizi yakitunda ne bamulemesa kati mukyala we y’atemesa emiti n’agitunda.
9 Amatendekero mu Bulabirizi gaalinga gafuna obuyambi okuva ebweru kyokka ababugaba ne bakikomya olw’obutaweebwa mbalirira ya ssente ze baba bagabye.
10 Olukung’aana lw’abavubuka olwa buli mwaka buli mwana asasula 10,000/- kyokka teziriiko mbalirira.
11 Okutikkira abakulembeze b’ekkanisa baggyibwako ssente ezitakka wansi wa 250,000/- ze bagamba nti nnyingi.
12 Ssente obukadde 15 ezaasalibwawo okuweebwa obulabirizi bwa South Ankole bwe bwali butandikibwawo, Abakristaayo bagamba yabawaako akakadde kamu kokka.
13 Abakozi b’omu ofiisi y’obulabirizi 99 ku 100 bava mu kitundu omulabirizi gy’azaalwa.
14 Ssente ezisoloozebwa ku baana abalonde aziteeka mu nsawo ye.
15 Amabaasa amangi agamuweebwa ne mukyala we buli lwe bakyalira amakanisa g’omu bulabirizi ng’abatamuwa abatiisatiisa okubakyusa.
16 Okukyalira amasomero mu bulabirizi aweebwa ebbaasa omuli ssente ezitakka wansi wa 800,000/-.
17 Emikwano gy’ekkanisa bwe bamuwa ebirabo y’abyezza.
18 Bakyala b’abaawule n’abaabalabirizi mu makanisa ag’enjawulo bayitibwa ku kitebe ky’obulabirizi n’ekigendererwa ky’okubaggyamu ssente.
19 Ssente ezisoloozebwa mu kaweefube w’okukulaakulanya obulabirizi buno mu bitundu ebirala nga Kampala tazituusa.
20 Abaawule mu makanisa abatamuwa ssente ezaasalibwawo, abatazituusa abakyusa n’okubatiisa okubagoba.
21 Ssente ze yatunda mu mmotoka z’obulabirizi tezirabika. Yalekawo emmotoka bbiri zokka.
22 Ssente ezimuweebwa ku by’ettaka, okugeza nga bayisizza mu ttaka ly’ekkanisa layini z’amasimu, tazanjula mu ggwanika
23 Okulamaga okuyitiridde ne mukyala we awatali nsonga.
24 Okuleeta ababai b’ebitabo mu masomero mu bulabirizi abatwala ssente empitirivu.
25 Okukozesa obubi ofiisi ye, okugeza okutandikawo obusabadinkoni obupya nga tatuuzizza nkiiko kwebuuza.
26 Abeera awa ebiragiro nti anamuddira mu bigere ateekwa okuwaGira pulogulaamu ze.
Bp. Katonene Abakristaayo abalala bamulwanyisa nga bamulanga okwagala okusengula ettendekero era bwe yabadde abuulira yategeezezza nti ebikolebwa byonna biri mu ntegeka y’akakiiko akakulembera ettendekero lya Ankole Western.
Olutalo luno luli wakati w’omulabirizi wa West Ankole Diocese n’akabondo k’Abakristaayo mu bussabadinkoni bwa Rwabutura.
Abakristaayo abatamuwagira abamu bagamba nti n’abantu be yataddeko emikono e Buliisa mu busumba bw’e Nkyakabira si ba mu kitundu baggyiddwa walala ng’ate tebaafunye kusomesebwa kumala.
Okuwakanyizibwa kuno kusinga mu bitundu by’e Sheema, kyokka mu bitundu by’e Mitooma ne Bushenyi, Abakrisitaayo bangi bali mabega wa Katonene.


text:
Bya DICKSON KULUMBA
KAMUSWAGA Apollo Ssansa Kabumbuli II ayagala endagaano eyakolebwa wakati wa Buganda ne Kooki okuddamu okutunulwamu balabe ensonga ezo ezeetaagibwa okutereezaamu.
Omwogezi wa Kamuswaga, Stanley Ndawula yategeezezza nti tebalina bukakafu nti Kamuswagga yagenda ne yeebuuza ku bantu be nga tanakkiriza kuteeka mukono ku ndagaano okuwaayo Obwakamuswaga bwe okudda wansi wa Buganda.
Endagaano eyogerwako eyagatta Kooki ku Buganda yassibwako omukono nga November 18, 1896 wakati wa Kabaka Mwanga ne Kamuswaga ng’ono yakkiriza okweggyako ebitiibwa byonna nadda ku ddaala ly’owessaza owa Buganda.
“Okuva leero nze Kamuswaga, abadde Kabaka we Kooki eyeetwala, nkakasa, era nkyatula, ku lwange, olw’abaami bange, n’abantu bange okuva kaakano Kooki ejja kuba ekitundu ky’Obwakabaka bwa Buganda era nga eri wansi w’obufuzi bwa Kabaka Mwanga- Kabaka wa Buganda. Nkikakasa ng’okuva leero, omufuzi omukulu owa Koki, ye Kabaka Mwanga, Kabaka wa Uganda era oluvannyuma lwe abasika be abalidda ku Nnamulondo ya Buganda be balifuga Kooki,” ekitundu mu ndagaano eno eri mu Luganda bwe kigamba.
Mu kitabo Empisa za Baganda, Sir Apollo Kaggwa awandiika ku ntandikwa y’ebyafaayo by’essaza nga Omukama wa Bunyoro, Sansa Gabigogo bwe yazaala abaana be basatu; Luhanga I, Sansa II ne Bwawe. Luhanga I bwe yamala okusikira kitaawe Sansa Gabigogo n’akyawa nnyo baganda be naye Bwawe bwe yalaba ng’abakyaye ye n’agenda e Nkole n’abeera eyo.
Bwawe yasikirwa mutabani we Kitayimbwa era bwe yali agenda okufa n’agamba nti “ Baganda bange abansikiranga tebajjanga e Bunyoro, Obwakabaka bwaffe babugatte ku bw’e Buganda.”
Majwiga muganda wa Kitayimbwa, bwe yasikira mukulu we ono n’atumira Kabaka Jjunju nti “ Leero sikyayagala kufugibwa Kabaka w’e Bunyoro. Kirungi osindike basajja bo tulwane ne basajja b’Omukama w’e Bunyoro abali mu Buddu tubagobemu Obwakabaka bwaffe bugattibwe”
Mu mbeera eno Kamuswaga Ndawula II ye yassa okuteesa kwa bakitaabwe mu nkola bwe yateeka omukono ku bwasseruganda buno mu nkola kyokka n’aweebwa enkizo okubeera ow’essaza ow’enjawulo ng’ajja kubeera wansikirano- ekitegeeza talondebwa Kabaka.
Ensonga endala Ndawula gy’agamba nti yeetaaga okutunulwamu kwe kubeera nti abantu bakyayita Kamuswaga omwami wa Kabaka so ng’ate ono azaalibwa buzaalibwa era Kabaka tasobola kumuggyawo. Wabula Omwogezi w’Obwakabaka bwa Buganda, Dennis Walusimbi agamba nti okusinziira ku ndagano, Kamuswaga mwami wa Ssaza lya Kabaka omujjuvu.
Mu kwogera ku nsonga eno, Katikkiro Peter Mayiga yagambye nti byonna ebyemulugunyizibwa Kooki abiwulira mu mawulire kyokka bwe wabeerawo bye basaba, babimutuuseeko, bitunulwemu.
kubanga Kooki evudde wala n’Obwakabaka bwa Buganda.


text:
Find hidden profiles and photos for Alina Wange across MySpace, Facebook and 40+ networks.
'Tumwendako mu mpalo' Omusiguze olonkomye banne - Bukedde
Oct 14, 2013 ... “Ku kyalo kuno tubadde twakajjako emyezi ebiri naye nga mpulira nti mukazi wange alina b'apepeya nabo wabula nga ye yeegaana ...
Njagala mwana wange - Bukedde
2 days ago ... Era nga lw'atasiibye wange nze nsiiba ewuwe oba nga bw'aba tasuze ... Okumwagala nnamusanga alina omusajja naye n'antegeeza nga ...
Bazadde ba muggya wange banfuukidde ekizibu - Bukedde
Jan 10, 2014 ... Omwami wange wa myaka 70. Ssenga nze nakoma okwegatta n'omwami wange okuva lwe nnakizuula nti alina siriimu ate nze sirina.
MWANA WANGE OMURUNGI LANGUAGE RUNYORO ETHNIC ...
Alina empumi etali mwinu. Bamutwaire. Lina empumi etali mwinu nyowe. Bamutwaire, omwana wange omurungi,. Bamutwaire. Alina empumi etali mwinu.
Keine Daten vorhanden
MWANA WANGE OMURUNGI LANGUAGE RUNYORO ETHNIC ...
Alina empumi etali mwinu. Bamutwaire. Lina empumi etali mwinu nyowe. Bamutwaire, omwana wange omurungi,. Bamutwaire. Alina empumi etali mwinu.
Abasajja okukomolebwa kikendeza emikisa gy'okufuna akawuka ka ...
mumukwano nomwagalwa wange okutusa bwetwamala okwekebeza mu 2011 nga tetulina bulwadde." Webale, Abdalatif! Tosobola kumanya nti omuntu alina ...
Weyagalira mumukwano ogw'olimu? - Straight Talk Foundation
ntegeza mukyala wange era ne bwenfuna sente mutegeeza ne tuyiiya ... nga sirina sente mutegeeza nasobola okugumikiriza bwaba alina obwetaavu." Faridah ...
Okuyigiriza Kwa Kristo Okwangu - Present Truth Magazine
Kubanga yemuntu yekka alina obutuukirivu omusango gwa Katonda gwebuyiinza ... kugenda bubeera, Katonda wange beera wakisa eri nnze omwonoonyi.
Keine Daten vorhanden
Keine Daten vorhanden
Keine Daten vorhanden
Keine Daten vorhanden
Keine Daten vorhanden
Keine Daten vorhanden
Keine Daten vorhanden
Keine Daten vorhanden
Keine Daten vorhanden
Keine Daten vorhanden
Keine Daten vorhanden
Keine Daten vorhanden
Keine Daten vorhanden


text:
Bya VIVIEN NAKITENDE
ENG’OMA Mujaguzo y’essaako Kabaka! Omulangira agenda okulya Obuganda agikubako emirundi ebiri, nga tannaba kutuuzibwa ku Nnamulondo ate era ng’amaze okutuuzibwako.
Kale aleega eng’oma Mujaguzo ky’ava aba omukulu ennyo mu Bwakabaka bwa Buganda. Bwe
bakulonda okuleega Mujaguzo weesunako, kuba oba wakati mu byafaayo bya Buganda n’omulembe
ogwo oguddako.
Olw’obukulu bw’omulimu guno kye tuva tubeera n’Omutaka Kireega, aleega Mujaguzo.
Mu 1993, Kireega eyaliwo yali Francis Xavier Kateregga. Anyumya bwati ku lunaku lw’Amatikkira:
“Okuwa Ssaabasajja ebiragiro ate n'abigoberera era n’anneebuuzaako ku ky'alina okukola ky’ekintu na
buli kati ekintambuza nga ngaziwa.
Obukujjukujju n'obugezigezi bwange ssaako okumanya ensonga kyannondesa okudda mu bigere
bya kitange omugenzi Sserwadda.
Naye yali Kireega, kyokka mu 1993 nnalondebwa okubeera Kireega anaaleega Mujaguzo enezzaawo
Obwakabaka.
Mu kuleega engoma emikolo egisooka n'egisembayo Ssaabasajja ‘Nze nnaleega Mujaguzo y’Amatikkira mu 1993’ y'agikola wabula ng'alina okugoberera ebiragiro n'amateeka agafuga eng’oma zino.
Nawa Ssaabasajja amateeka g'alina okugoberera era n'akikola era nga buli kimu asooka kunneebuuzaako
nga tanakikola.
Kireega Kateregga nga bw’afaanana kati. Wano
ng’ali ku Lubiri lwa Mujaguzo Namanyonyi e Kabowa.
Kkino kyansanyusa nnyo okulaba nga nze essaawa eyo mmuwa amateeka era nga nze eyeebuuzibwako. Kino kyampa nnyo ekitiibwa n'ettutumu okutuusa kati era bwe baba boogera ku bagundiivu mu Bwakabaka ku mulembe Omutebi kizibu obutakoona ku linnya lyange.
Bwe nnawumula emirimu gy'obwakireega mu 2006 nnalondebwa okubeera omuwi w'amagezi ow'oku ntikko ow'Omutaka Ssebuganda Namuguzi, akuliora Ekika ky'Empologoma olw'ekitiibwa ky'okureega eng’oma eyateeka Ssaabasajja ku Nnamulondo.”
Kireega Kateregga yazaalibwa nga June 1 1951.
Yazaalibwa mu ddwaaliro ly’e Nsambya, n’asomera mu Lubaga Boys gye yamalira P7; St. Peters Nsambya gye yatuulira S.4.
Yakolako mu kitongole kya Coffee Marketing Board, Entebbe Airport Control ku kisaawe ekikadde.
Yasomerako mu Uganda College of Commerce n’asomako ebyamawulire ku ITS e Kololo n’akola emirimu mingi nga n’ogw’obusuubuzi mweguli.


text:
Bya Lilian Nalubega
KATIKKIRO Charles Peter Mayiga asabye abantu ba Kabaka abakolera mu mawanga g’ebweru okuba abeegendereza ate nga bakozi basobole okufuna ensimbi ezirimu omuzinzi ze bazza mu ggwanga lyabwe okulikulaakulanya.
Katikkiro yasabye abantu okwettanira okunoonya emikisa gyabwe mu mawanga gye gali kubanga lino kkubo kkulu abantu abasinga mwe bayita okufuna ensimbi ezibamala okwekulaakulanya.
Mayiga okwogera bino yabadde asisinkanye Omulamuzi wa kkooti y’ensi yonna etuula mu Hague, Julia Ssebutinde ne banne abaamukyalidde mu ofiisi ye ku Bulange e Mmengo wiiki ewedde. Mu nsisinkano eno Ssebutinde yamukwasizza ettoffaali lya bukadde 13 ezaweereddwayo abantu ba Kabaka abali mu Netherlands okuyambako okuzimba Masengere.
Katikkiro yagumizza abantu abali ku mawanga kyokka nga befiiriza ne bawaayo okuzimba Obugada nti mumalirivu okukozesa obwenkanya ku nsibi zonna zebawaayo olw’okudduukirira okuzimba amansiro era n’akikkaatiriza nti nga Omulamuzi Ssebutinde bwe yakunyanga abalyake kuno naye bw’aggya okukunya abo abanakwatibwa nga bakwata mu nsimbi za Kabaka.
Ssebutinde ne banne mu Netherlands baasabye Katikkiro nti mu nteekateeka gye balina okunona ettoffaali mu Bulaaya asaana ateeklemu n’ekitundu kya Netherlands n’emiriaano


text:
TUSABA Gavumenti efube okulwanyisa ebbula ly’emirimu mu ggwanga kuba lye livuddeko abakozi b’ebikolobero okweyongera.
Ennaku zino abavubuka abatalina kyakukola batunze ettaka lya bazadde lye baabalekera. Mulimu abafuna emikwano egibagamba okubasomera ddiiru oluusi ne batandika okwenyigira mu kunywa enjaga oba okubassa mu ddiiru z’okubba.
Abavubuka nga bano Gavumenti yandigezezzaako okubategekera emisomo ku ngeri gye bayinza okwekulaakulanya n’okubawa entandika.
Abo abaweebwa entandika balina okuba nga balina kye batandiseewo nga balaga nti bategeera kye bakola.
Bye bakola mulina okubayamba okubanoonyeza akatale kuba buli bwe bibadibirira baggwaamu amaanyi era okukkakkana nga bazzeeyo ku kuzannya zzaala n’okukola obwa kkondo.
Muleme kubalekerera kuba tuba tukotoggera ggwanga okugenda mu maaso.
Harriet Nakato, Kampala.


text:
MBALAMUSIZZA bawala bange era mwebale okulabirira amalya gammwe.
Nzudde nga bangi ku mmwe bwe mumala okuyingira mu bufumbo, nga mukyusa langi.
Eyali omukkakkamu nga munno omuwuliriza era ng’omulaga omukwano n’obwetoowaze, ate bw’omala okukakasa nti owambye, ng’ofuna olukaalikaali.
Omusajja bw’akusobya n’olyoka omuyombesa gattako okumulangira nga tofuddeeyo na bantu abakwetoolodde abawulira.
Gy’onookomya olukaalikaali, n’omusajja okukwetamwa era ekinaava mu kino kwe kukugattako muggya wo amuwa emirembe.
Teweerabira kino kiyinza okuleeta endwadde mu maka omuli ne siriimu. Kale mwegendereze.


text:
W'osomera bino ng'omuyimbi Cindy, abamu gwe baakazaako erya 'Ayokyayokya ali mu kkooti e Nakawa ku musango mwe bakaayanira omwana n'eyali bba, Omuzungu Mario Brunette.
Oluvannyuma lw’okwawukana baasigaza omwana nga kati y’abagatta, wabula Mario ayagala aweebwe olukusa olujjuvu okubeera n’omwana ono ng’awa ensonga nti Cindy amalira obudde bungi mu bidongo n’atafuna budde bwa mwana kw’ossa n’abasajja abapya b’alina abamutambuza amawanga n’atasigazaawo kadde kakuza bulungi mwana.
Cindy olwakyawagana ne Mario n’ayingizaawo nkubakyeyo w’e South Afrika Kenneth Muyiisa ng’ono ye yali bba wa Fiina Mugerwa Masannyalaze.


text:
ENSONGA y’amaanyi g’ekisajja zisonyiwaza abasajja bangi okwogerako. Era abalina ekizibu kino bakaluubirizibwa okunoonya obujjanjabi.
Embeera eno etera okubaawo omusajja bw’agenda akula.
Wabula ekirungi kiri nti singa amanya mangu ekireeseewo obuzibu buno kisoboka okukisalira amagezi n’atereera.
OMANYA OTYA NGA TOLINA MAANYI:
Omusajja atalina maanyi afuna obuzibu okucamuka. Ate bwe yeegaganula n’acamuka tamala bbanga ng’atengeredde n’agwa.
Kino kitegeeza nti kimuzibuwalira okucamuka okutuukira ddala ku ssa w’asanyusiza munne. Bw’aba yeekakabye akoma wakati, ate omusajja ali mu mbeera eno, bw’ayingira ebuziba n’embooge tebuguma ng’amaanyi gamuwedde.
Waliwo ebintu bingi ebivunaanyizibwa ku musajja okucamuka n’okuwangaalira mu kisaawe omuli; obwongo, ebinywa, emisuwa, obutoffaali bw’omubiri n’ebitundu ebirala.
Kino kitegeeza nti singa omusajja aba n’ekizibu kyonna mu kimu ku bitundu bye eby’omubiri ebivunaanyizibwa ku kucamuka, olwo obuzibu buba butuuse.
Ali Male omukugu mu kubudaabuda abantu era nga ye mwogezi wa Uganda Counselling Association agamba nti amaanyi g’ekisajja gaviira ddala mu bwongo era obwongo singa bubaako ekibutawaanya kyonna, kizibu omuntu okufuna amaanyi. Naye ebyembi ensangi zino abantu balina ebitawaanya obwongo bingi ddala.
“Emirimu gyabula, ate abatono abagirina ensimbi tebazirabako sso ng’ebyetaago bingi. Kino kireetera abasajja okuba mu kweraliikirira ebbanga lyonna ng’ebyokwegatta tebaagala kubirowoozako.
Omusajja bw’aba n’ebimutawaanya tasobola kwegatta kuba obwongo bukola ng’entabiro ku kikolwa ky’okwegatta.” Bw’ayongerako.
Male agattako nti n’okukozesa ebitamiiza, ebiragalalagala n’endya embi byonna byongera kusajjula mbeera.
Ate Dr. James Ssemakalu owa Kireka Medical Centre eky’abasajja okubulwa amaanyi g’ekisajja asinga kukissa ku ndwadde za kikaba nga kabootongo n’enziku kuba n’obwenzi bucaase nnyo.
Ekirala agamba nti endya embi ereese omugejjo mu basajja nayo nsonga nkulu ereemesa abasajja okufuna amaanyi. Okulya ebisiiike, ebiwoomerera n’ebitamiiza byonna bireeta omugejjo ogulwaza endadde nga puleesa.
Dr. Ssemakalu agamba nti abasajja abasinga abakeberwa nga balina ekizibu ky’omutima basooka kwemulugunya olw’obutaba na maanyi gamala.
Agattako nti situleesi n’okweraliikira tosobola kubyawula ku kizibu kya musajja kubulwa maanyi ga mu kitanda.
Ate era abasajja abalina situleesi oba abeeraliikirira olw’ensonga ez’enjawulo batera okufuna obulwadde bwa puleesa ate nga nabwo bukola kinene mu kubuza amaanyi.
Okwewala bino byonna kirungi omuntu okumanya nti okuba ne situleesi kiba kitegeeza nti omubiri gwo gulina embeera gye gulwanyisa, era singa tofaayo kugikolako esobola okukukosa ennyo.
Ekibi nti emirundi egisinga omusajja bw’amanya nti alina ekizibu ky’amaanyi g’ekisajja ate yeeyongera okweraliikirira ekimwongera okufuna endwadde nga puleesa.
Ebimu ku bireeta situleesi mulimu;
- Ebizibu by’oku mirimu.
- Ebizibu mu bufumbo.
- Obulwadde oba okufiirwa omwagalwa.
- Okutya okukaddiwa.
- Obuzibu mu byobulamu.
- Okubulwa ssente.
Alina obuzibu weekwate bino;
DR. Ssemakalu agamba nti ekisinga obukulu ye musajja alina obuzibu buno okukkiriza nti waliwo ekitatambula bulungi.
Olwo ekiba kirina okuddako kwe kulaba omusawo amunnyonnyole awayinza okuba nga we wava obuzibu.
Bwe kiba nga kiva ku bulwadde nga puleesa oba omutima asobola okufuna eddagala erimuweweeza ekizibu ne kikendeera.
Agattako nti kirungi buli musajja okwemanyiiza okukola dduyiro kubanga ayamba mu kugogola ebinywa, ayamba omusaayi okutambula obulungi n’asobola okusaza ekimu mu kisaawe.


text:
Okubala Numbers
Chapter 18
1 Mukama n'agamba Alooni nti Ggwe ne batabani bo n'ennyumba ya bakitammwe wamu naawe munaabangako obutali butuukirivu bw'awatukuvu: era ggwe ne batabani bo wamu naawe munaabangako obutali butuukirivu bw'obwakabona bwammwe.
2 Ne baganda bo nabo, ekika kya Leevi, ekika kya kitaawo, basembeze wamu naawe, bagattibwe naawe bakuweerezenga: naye ggwe ne batabani bo wamu naawe munaabanga mu maaso g'eweema ey'obujulirwa.
3 Era banaakuumanga bye wateresebwa, n'ebiteresebwa eby'Eweema yonna: kyokka tebasembereranga bintu bya mu watukuvu n'ekyoto, baleme okufa, bo newakubadde mmwe.
4 Era baligattibwa naawe ne bakuuma eweema ey'okusisinkanirangamu nga bwe baateresebwa, olw'okuweereza kwonna okw'omu Weema: ne munnaggwanga tabasembereranga.
5 Era munaakuumanga awatukuvu nga bwe mwateresebwa, n'ekyoto nga bwe mwateresebwa: walemenga okuba obusungu nate ku baana ba Isiraeri.
6 Nange, laba, nze nziye baganda bammwe Abaleevi mu baana ba Isiraeri: bo kirabo gye muli, ekiweereddwa eri Mukama, okukolanga okuweereza okw'omu weema ey'okusisinkanirangamu.
7 Naawe ne batabani bo wamu naawe munaakuumiranga obwakabona bwammwe buli kintu eky'ekyoto n'ebyo ebiri munda w'eggigi; era munaaweerezanga: mbawa obwakabona okuba okuweereza kwe muweereddwa: ne munnaggwanga anaasemberanga anattibwanga.
8 Mukama n'agamba Alooni nti Nange, laba, nze nkuteresezza ebiweebwayo gye ndi ebisitulibwa, ebintu byonna eby'abaana ba Isiraeri ebitukuzibwa, ggwe mbiwadde olw'okufukibwako amafuta, ne batabani bo, okuba ebbanja ennaku zonna.
9 Bino bye binaabanga ebibyo ku bintu ebitukuvu ennyo, ebinaafikkangawo ku muliro: buli kitone kyabwe, buli kye bawaayo eky'obutta, na buli kye bawaayo olw'ekibi, na buli kye bawaayo olw'omusango, bye banansasulanga, binaabanga bitukuvu nnyo, bibyo era bya batabani bo.
10 Onoolyangako ng'ebintu ebitukuvu ennyo; buli musajja anaalyangako: binaabanga bitukuvu gy'oli.
11 Era bino bibyo: ekirabo kyabwe kye bawaayo ekisitulibwa, byonna abaana ba Isiraeri bye bawaayo ebiwuubibwawuubibwa: mbikuwadde ggwe ne batabani bo ne bawala bo wamu naawe, okuba ebbanja ennaku zonna: buli muntu omulongoofu mu nnyumba yo anaalyangako.
12 Amafuta gonna agasinga obulungi ne zabbibu zonna ezisinga obulungi, ne ku ŋŋaano, ebibereberye ku byo bye banaawanga Mukama, ggwe mbiwadde.
13 Ebibala ebinaasookanga okwengera ku byonna ebiri mu nsi yaabwe, bye banaaleeteranga Mukama, binaabanga bibyo; buli muntu omulongoofu ali mu nnyumba yo anaalyangako.
14 Buli kintu ekinaawongebwanga mu Isiraeri kinaabanga kikyo.
15 Buli ekinaggulanga enda, ku byonna ebirina omubiri bye bawaayo eri Mukama, oba nga muntu oba nga nsolo, binaabanga bibyo: naye omubereberye w'omuntu tolemanga kununula, n'embereberye z'ensolo ezitali nnongoofu onoonunulanga.
16 N'ebyo ebinaabanga eby'okununulibwa ku byo ebyakamaze omwezi ogumu onoonunulanga, ng'okubala kwo bwe kunaabanga, n'omuwendo ogwa sekeri ttaano, nga sekeri ey'omu watukuvu bw'eri eyo ze gera abiri.
17 Naye embereberye y'ente, oba embereberye y'endiga, oba embereberye y'embuzi, tonunulanga; ezo ntukuvu: onoomansiranga omusaayi gwazo ku kyoto, n'oyokya amasavu gaazo okuba ekiweebwayo ekikolebwa n'omuliro, okuba evvumbe eddungi eri Mukama.
18 N'ennyama yaazo eneebanga yiyo, ng'ekifuba ekiwuubibwawuubibwa era ng'ekisambi ekya ddyo, eneebanga yiyo.
19 Byonna ebisitulibwa ebiweebwayo ku bintu ebitukuvu, abaana ba Isiraeri bye bawaayo eri Mukama, nkubiwadde ggwe ne batabani bo ne bawala bo wamu naawe, okuba ebbanja ennaku zonna: ye ndagaano ey'omunnyo eteriggwaawo mu maaso ga Mukama eri ggwe n'eri ezzadde lyo awamu naawe.
20 Mukama n'agamba Alooni nti Toobenga na busika mu nsi yaabwe, so toobenga na mugabo gwonna mu bo: nze mugabo gwo n'obusika bwo mu baana ba Isiraeri.
21 Era abaana ba Leevi, laba, mbawadde ebitundu byonna eby'ekkumi eby'omu Isiraeri okuba obusika, okuba empeera y'okuweereza kwabwe kwe baweereza, kwe kuweereza okw'omu weema ey'okusisinkanirangamu.
22 N'okuva leero abaana ba Isiraeri tebaasembererenga weema ya kusisinkanirangamu, balemenga okubaako ekibi ne bafa.
23 Naye Abaleevi banaakolanga okuweereza okw'omu weema ey'okusisinkanirangamu, nabo banaabangako obutali butuukirivu bwabwe: lino linaabanga tteeka eritaliggwaawo mu mirembe gyammwe gyonna, era mu baana ba Isiraeri tebabanga na busika.
24 Kubanga ebitundu eby'ekkumi eby'abaana ba Isiraeri, bye bawaayo okuba ekiweebwayo ekisitulibwa eri Mukama, bye mbawadde Abaleevi okuba obusika: kyenvudde mbagamba nti Mu baana ba Isiraeri tebabanga na busika.
25 Mukama n'agamba Musa nti
26 Era nate onooyogera n'Abaleevi n'obagamba nti Bwe munaasoloozanga ku baana ba Isiraeri ebitundu eby'ekkumi bye mbawadde ku bo okuba obusika bwammwe, kale munaawangayo ku byo ekiweebwaye ekisitulibwa eri Mukama, ekitundu eky'ekkumi eky'ebitundu eby'ekkumi.
27 Era kye muwaayo ekisitulibwa kinaabalibwanga gye muli, ng'emmere enkalu ey'omuguuliro, era ng'ebikula mu ssogolero.
28 Bwe mutyo nammwe munaggyanga ku bitundu byammwe byonna eby'ekkumi abaana ba Isiraeri bye babawa, okuwaayo ekiweebwayo ekisitulibwa eri Mukama; era munaggyanga ku byo okuwa Alooni kabona ekiweebwayo ekya Mukama ekisitulibwa.
29 Ku birabo byammwe byonna kwe munaggyanga buli ekiweebwayo ekya Mukama ekisitulibwa, ku ebyo byonna ebisinga obulungi, kye kitundu kyabyo ekitukuzibwa kye muggya ku byo.
30 Kyonoova obagamba nti Bwe munaasitulanga ebisinga obulungi ku byo, kale binaabalibwanga eri Abaleevi ng'ekyengera eky'omu gguuliro, era ng'ekyengera eky'omu ssogolero.
31 Era munaabiriiranga mu buli kifo, mmwe n'ennyumba zammwe: kubanga y'empeera yammwe olw'okuweereza kwammwe okw'omu weema ey'okusisinkanirangamu.
32 So temuubengako kibi olw'ebyo, bwe munaamalanga okusitula ku byo ebisinga obulungi ku byo: so temuvumisanga bintu bitukuvu by'abaana ba Isiraeri; mulemenga okufa.


text:
Yeremiya Jeremiah
Chapter 25
1 Ekigambo ekyajjira Yeremiya eky'abantu bonna aba Yuda mu mwaka ogw'okuna ogwa Yekoyakimu mutabani wa Yosiya kabaka wa Yuda; ogwo gwe gwali omwaka ogw'olubereberye ogwa Nebukadduleeza kabaka w'e Babulooni;
2 Yeremiya nnabbi kye yabuulira abantu bonna aba Yuda ne bonna abaali mu Yerusaalemi, ng'ayogera nti
3 Okuva ku mwaka ogw'ekkumi n'esatu ogwa Yosiya mutabani wa Amoni kabaka wa Yuda ne leero, emyaka egyo amakumi abiri mu esatu, ekigambo kya Mukama kyanjijiranga ne njogera nammwe, nga ngolokoka mu makya ne njogera; naye mmwe temuwulirizanga.
4 Era Mukama yabatumiranga abaddu be bonna bannabbi, ng'agolokoka mu makya ng'abatuma; naye mmwe temuwulirizanga so temuteganga kutu kwammwe okuwulira;
5 ng'ayogera nti Mukomewo nno buli muntu ng'aleka ekkabo lye ebbi n'obubi obw'ebikolwa byammwe, mubeere mu nsi Mukama gye yabawa mmwe ne bajjajjammwe, okuva edda n'okutuusa emirembe gyonna:
6 so temugobereranga bakatonda abalala okubaweerezanga n'okubasinzanga, so temunsunguwazanga n'omulimu ogw'emikono gyammwe; nange siribakola bubi.
7 Era naye temumpuliranga, bw'ayogera Mukama; munsunguwaze n'omulimu ogw'emikono gyammwe olw'okwerumya mwekka.
8 Mukama w'eggye kyava ayogera bw'ati nti Kubanga temuwulidde bigambo byange,
9 laba, ndituma ne nzirira ebika byonna eby'obukiika obwa kkono, bw'ayogera Mukama, era nditumira Nebukadduleeza kabaka w'e Babulooni omuddu wange, ne mbaleeta okutabaala ensi eno n'abo abali omwo n'amawanga gano gonna ageetoolodde; era ndibazikiririza ddala ne mbafuula ekyewuunyo n'okusoozebwanga n'amatongo ag'olubeerera.
10 Era nate ndibaggyako eddoboozi ery'okusanyuka n'eddoboozi ery'okujaguza, eddoboozi ly'awasa omugole n'eddoboozi ly'omugole, okuvuga kw'olubengo n'okwaka kw'ettabaaza.
11 N'ensi eno yonna eriba matongo n'ekyewuunyo; n'amawanga gano galiweerereza kabaka w'e Sabulooni emyaka nsanvu.
12 Awo olulituuka emyaka ensanvu bwe girituukirira, ne ndyoka mbonereza kabaka w'e Babulooni n'eggwanga eryo, bw'ayogera Mukama, olw'obutali butuukirivu bwabwe, n'ensi ey'Abakaludaaya, era ndigifuula amatongo ennaku zonna.
13 Era ndireeta ku nsi eyo ebigambo byange byonna bye tunagyogerako, byonna ebyawandiikibwa mu kitabo kino Yeremiya kye yalagula eri amawanga gonna.
14 Kubanga amawanga mangi ne bakabaka abakulu abalibafuula abaddu, abo be balifuula abaddu: era ndibasasula ng'ebikolwa byabwe bwe biri era ng'omulimu ogw'emikono gyabwe bwe guli.
15 Kubanga bw'ati Mukama Katonda wa Isiraeri bw'aŋŋamba nti Toola ekikompe eky'omwenge ogw'ekiruyi kino mu mukono gwange, oginyweseeko amawanga gonna gye nkutuma.
16 Kale balinywa ne batagatta ne balaluka olw'ekitala kye ndiweereza mu bo.
17 Awo ne ntoola ekikompe mu mukono gwa Mukama, ne nnywesa amawanga gonna Mukama gye yantuma:
18 Yerusaalemi n'ebibuga bya Yuda ne bakabaka baamu n'abakungu baamu, okubafuula amatongo n'ekyewuunyo n'okusoozebwanga n'ekikolimo; nga bwe kiri leero;
19 Falaawo kabaka w'e Misiri n'abaddu be n'abakungu be n'abantu be bonna;
20 n'abantu bonna abatabulwa, ne bakabaka bonna ab'omu nsi ya Uzi, ne bakabaka bonna ab'omu nsi ey'Abafirisuuti, ne Asukulooni ne Gaaza ne Ekuloni n'abafisseewo ku Asudodi;
21 Edomu ne Mowaabu n'abaana ba Amoni;
22 ne bakabaka bonna ab'e Ttuulo ne bakabaka bonna ab'e Sidoni ne bakabaka b'ekizinga ekiri emitala w'ennyanja;
23 Dedani ne Tema ne Buzi ne bonna abamwa oluge;
24 ne bakabaka bonna ab'e Buwalabu ne bakabaka bonna ab'abantu abatabulwa ababeera mu ddungu;
25 ne bakabaka bonna ab'e Zimuli, ne bakabaka bonna aba Eramu, ne bakabaka bonna aba Abameedi;
26 ne bakabaka bonna ab'obukiika obwa kkono ab'ewala n'ab'okumpi, buli muntu ne munne; n'ensi zonna eza bakabaka bwe benkana eziri ku nsi; ne kabaka w'e Sesaki alibaddirira okunywa.
27 Era olibagamba nti Bw'ati bw'ayogera Mukama w'eggye, Katonda wa Isiraeri, nti Munywe mutamiire museseme mugwe so temuyimuka nate olw'ekitala kye ndiweereza mu mmwe.
28 Awo olulituuka bwe baligaana okutoola ekikompe mu mukono gwo, okunywa, kale olibagamba nti Bw'ati bw'ayogera Mukama w'eggye nti Temuuleme kunywa.
29 Kubanga, laba, nsookera ku kibuga ekituumiddwako erinnya lyange okuleeta obubi, nammwe mwandiwonedde ddala okubonerezebwa? Temuliwona kubonerezebwa: kubanga ndiyita ekitala okujja ku abo bonna abatuula ku nsi, bw'ayogera Mukama w'eggye.
30 Kale olagulanga ku bo ebigambo ebyo byonna, obagambe nti Mukama aliwuluguma ng'ayima waggulu, alireeta eddoboozi lye ng'ayima mu kifo kye ekitukuvu mw'abeera; aliwulugumira n'amaanyi ku kisibo kye; era alyogerera waggulu ng'abo abasamba ezabbibu eri abo bonna abatuula ku nsi.
31 Eddoboozi lirijja lirituuka ne ku nkomerero y'ensi; kubanga Mukama alina empaka n'amawanga, aliwoza ne bonna abalina omubiri; ababi alibawaayo eri ekitala, bw'ayogera Mukama:
32 Bw'ati bw'ayogera Mukama w'eggye nti Laba, obubi bulifuluma okuva mu ggwanga okugenda mu ggwanga linnaalyo, ne kibuyaga mungi alikunsibwa aliva ku njegoyego z'ensi ez'enkomerero.
33 N'abo Mukama b'alitta baliva ku nkomerero y'ensi balituuka ku nkomerero yaayo: tebalikungubagirwa so tebalikuŋŋaanyizibwa so tebaliziikibwa; baliba busa ku maaso g'ensi.
34 Muwowoggane, mmwe abasumba, mukaabe; mwekulukuunye mu vvu, mmwe abakulu ab'omu kisibo: kubanga ennaku ez'okuttibwa kwammwe zituukidde ddala, nange ndibamenyaamenya, nammwe muligwa ng'ekibya ekisanyusa.
35 N'abasumba tebaliba na kkubo lya kuddukiramu, newakubadde abakulu ab'omu kisibo ery'okuwoneramu:
36 Eddoboozi ery'okwogerera waggulu okw'abasumba n'okuwowoggana kw'abakulu ab'omu kisibo kubanga Mukama azisa eddundiro lyabwe.
37 N'ebisibo ebyabangamu emirembe bisirisibwa olw'ekiruyi kya Mukama.
38 Avudde mu bwekwekero ng'empologoma: kubanga ensi yaabwe efuuse ekyewuunyo olw'obukambwe bw'ekitala ekijooga n'olw'ekiruyi kye.


text:
1 Samwiri 1 Samuel
Chapter 29
1 Awo Abafirisuuti ne bakuŋŋaanyiza eggye lyabwe lyonna ku Afeki: Abaisiraeri ne basiisira ku luzzi oluli mu Yezuleeri.
2 Awo abaami b'Abafirisuuti ne bayitawo ebikumi n'ebikumi n'enkumi n'enkumi: Dawudi n'abasajja be ne bayitira wamu ne Akisi nga basemba.
3 Awo abakulu b'Abafirisuuti ne boogera nti Abaebbulaniya bakola ki wano Akisi n'agamba abakulu b'Abafirisuuti nti Ono si Dawudi, omuddu wa Sawulo kabaka wa Isiraeri, eyaakamala nange ennaku zino oba emyaka gino, so sirabanga kabi ku ye kasookedde asenga okutuusa leero?
4 Naye abakulu b'Abafirisuuti ne bamusunguwalira; abakulu b'Abafirisuuti ne bamugamba nti Muzzeeyo omusajja oyo addeyo mu kifo kye kye wamulagira, aleme okuserengetera awamu naffe mu lutalo, aleme okufuuka omulabe waffe mu lutalo kubanga olusajja luno lwandyetabaganyizza naki ne mukama we? si na mitwe gya basajja bano?
5 Ono si ye Dawudi gwe baayimbiraganako nga bazina, nga boogera nti Sawulo asse enkumi ze, Ne Dawudi obukumi bwe?
6 Awo Akisi n'ayita Dawudi n'amugamba nti Mukama nga bw'ali omulamu, wabanga mugolokofu, n'okufuluma kwo n'okuyingira awamu nange mu ggye kulungi mu maaso gange: kubanga sirabanga kabi ku ggwe okuva ku lunaku lwe wajja gye ndi ne leero: naye abaami tebakwagala.
7 Kale nno ddayo ogende mirembe oleme okunyiiza abaami b'Abafirisuuti.
8 Dawudi n'agamba Akisi nti Naye nkoze ki oba kiki ky'olabye ku muddu wo ebiro byonna bye nnaakamala nga ndi mu maaso go okutuusa leero, ekindobera okugenda ne nnwana n'abalabe ba mukama wange kabaka?
9 Akisi n'addamu n'agamba Dawudi nti Mmanyi ng'oli mulungi mu maaso gange nga malayika wa Katonda: naye abaami b'Abafirisuuti boogedde nti Tajja kwambuka naffe mu lutalo:
10 Kale nno golokoka enkya mu makya wamu n'abaddu ba mukama wo abajja naawe: awo amangu ago nga mugolokose enkya mu makya, obudde nga bukedde, mugende.
11 Awo Dawudi n'agolokoka mu makya, ye n'abasajja be, okugenda enkya, okuddayo mu nsi ey'Abafirisuuti. Abafirisuuti ne bambuka e Yezuleeri.


text:
Essuula 6
1 Era bwe tukolera emirimu awamu naye tubeegayirira obutaweerwa bwereere kisa kya Katonda
2 (kubanga ayogera nti Mu biro eby'okukkirizibwamu nnakuwulira, Ne ku lunaku olw'obulokozi nnakuyamba: laba, kaakano bye biro eby'okukkirizibwamu; laba, kaakano lwe lunaku olw'obulokozi):
3 nga tetuleeta nkonge yonna mu kigambo kyonna, okuweereza kwaffe kulemenga okunenyezebwa;
4 naye mu byonna nga twetendereza ng'abaweereza ba Katonda, mu kugumiikiriza okungi, mu bibonoobono, mu kwetaaga, mu nnaku,
5 mu kukubibwa, mu kusibibwa, mu kukaayana, mu kufuba, mu kutunula, mu kusiiba;
6 mu bulongoofu, mu kutegeera, mu kugumiikiriza, mu kisa, mu Mwoyo Omutukuvu, mu kwagala okutaliimu bunnanfuusi;
7 mu kigambo eky'amazima, mu maanyi ga Katonda; olw'ebyokulwanyisa eby'obutuukirivu mu mukono ogwa ddyo n'ogwa kkono,
8 olw'ekitiibwa n'olw'okunyoomebwa, elw'okuvumibwa n'olw'okusiimibwa; ng'abalimba, era naye ab'amazima;
9 ng'abatategeerebwa, era naye abategeerebwa ennyo; ng'abafa, era, laba, tuli balamu; ng'ababonerezebwa, era ne tutattibwa;
10 ng'abanakuwala, naye abasanyuka bulijjo; ng'abaavu, naye abagaggawaza abangi; ng'abatalina kintu, era naye abalina ddala byonna.
11 Akamwa kaffe kaasamiddwa eri mmwe, Abakkolinso, omutima gwaffe gugaziye.
12 Temufunze mu ffe, naye mufunze mu myoyo gyammwe.
13 Naye mulyoke munsasule bwe mutyo (mbabuulira ng'abaana bange), nammwe mugaziwe.
14 Temwegattanga na batakkiriza kubanga temwenkanankana: kubanga obutuukirivu n'obujeemu bugabana butya? oba omusana gussa kimu gutya n'ekizikiza?
15 Era Kristo atabagana atya ne Beriyali? oba mugabo ki eri omukkiriza n'atali mukkiriza?
16 Era yeekaalu ya Katonda yeegatta etya n'ebifaananyi? kubanga ffe tuli yeekaalu ya Katonda omulamu; nga Katonda bwe yayogera nti Nnaabeeranga mu bo, ne ntambuliranga mu bo; nange nnaabeeranga Katonda waabwe, nabo banaabeeranga bantu bange.
17 Kale Muve wakati w'abo, mweyawule, bw'ayogera Mukama: So temukomanga ku kintu ekitali kirongoofu; Nange ndibasembeza.
18 Era nnaabeeranga Kitammwe gye muli, Nammwe munaabeeranga gye ndi abaana ab'obulenzi n'ab'obuwala, bw'ayogera Mukama Omuyinza w'ebintu byonna.


text:
Okuva - Exodus
Essuula 9
1 Mukama n'alyoka agamba Musa nti Yingira eri Falaawo, omugambe nti Bw'atyo bw'ayogera Mukama, Katonda w'Abaebbulaniya nti Baleke abantu bange bampeereze.
2 Kubanga bw'onoogaana okubaleka n'oyongera okubakwata,
3 laba, omukono gwa Mukama guli ku magana go agali mu ttale, ku mbalaasi, ku ndogoyi, ku ŋŋamira, ku nte, ne ku ndiga: nsotoka omuzibu ennyo.
4 Era Mukama alyawula amagana g'Abaisiraeri n'amagana ag'e Misiri; so tewalifa n'emu mu ago ag'abaana ba Isiraeri gonna.
5 Mukama n'assaawo ekiseera kye yayagala, ng'ayogera nti Jjo Mukama bw'alikola ekyo mu nsi.
6 Mukama n'akola kiri bwe bwakya enkya, amagana gonna ag'e Misiri ne gafa: naye mu magana g'abaana ba Isiraeri tewaafa n'emu.
7 Falaawo n'atuma, laba, mu magana g'Abaisiraeri tewaali newakubadde n'emu efudde. Naye Falaawo omutima ne gukakanyala, n'atabaleka abantu.
8 Mukama n'agamba Musa ne Alooni nti Mwetwalire embatu ez'evvu ery'omu kyoto, Musa alimansize waggulu mu maaso ga Falaawo.
9 Era liriba nfuufu ku nsi yonna ey'e Misiri, liriba jjute eriyulika mu mabwa ku muntu ne ku nsolo, mu nsi yonna ey'e Misiri.
10 Ne batwala evvu ery'omu kyoto, ne bayimirira mu maaso ga Falaawo; Musa n'alimansa waggulu; ne liba ejjute eriyulika mu mabwa ku muntu ne ku nsolo.
11 Abasawo ne batayinza kuyimirira mu maaso ga Musa ku lw'amayute; kubanga, amayute gaali ku basawo, ne ku Bamisiri bonna.
12 Mukama n'akakanyaza omutima gwa Falaawo, n'atabawulira; nga Mukama bwe yagamba Musa.
13 Mukama n'agamba Musa nti Ogolokoka enkya mu makya, n'oyimirira mu maaso ga Falaawo, n'omugamba nti Bw'atyo bw'ayogera Mukama, Katonda w'Abaebbulaniya, nti Leka abantu bange, bampeereze.
14 Kubanga omulundi guno naakuleetera ebibonobono byange byonna omutima gwo n'abaddu bo n'abantu bo; olyoke omanye nga tewali mu nsi yonna afaanana nga nze.
15 Kubanga kaakano nandigolodde omukono gwange, nandikukubye ggwe n'abantu bo ne kawumpuli, wandizikiridde mu nsi:
16 naye ddala mazima kyenvudde nkuyimiriza okukulaga amaanyi gange ggwe, era erinnya lyange okubuulirwa mu nsi zonna.
17 Okutuusa kaakano weegulumizizza ku bantu bange, obutabaleka?
18 Laba, jjo nga mu kiseera kino nditonnyesa omuzira omuzito ennyo, ogutalabikanga mu Misiri kasookedde esooka okubaawo okutuusa kaakano.
19 Kale, kaakano, tuma, oyanguye okuyingiza amagana go ne byonna by'olina mu ttale; buli muntu n'ensolo abanaalabika mu ttale abataaleetebwe mu nnyumba, omuzira gulibakuba, balifa.
20 Eyatya ekigambo kya Mukama mu baddu ba Falaawo n'abaddusiza abaddu be n'amagana ge mu nnyumba:
21 ataakitya ekigambo kya Mukama n'abaleka abaddu be n'amagana ge mu ttale.
22 Mukama n'agamba Musa nti Golola omukono gwo eri eggulu, omuzira gubeere mu nsi yonna ey'e Misiri, ku muntu, ne ku nsolo, ne ku muddo gwonna ogw'omu nsuku, mu nsi yonna ey'e Misiri.
23 Musa n'agolola omuggo gwe eri eggulu: Mukama n'aleeta okubwatuka n'omuzira, omuliro ne gukka ku nsi; Mukama n'atonnyesa omuzira ku nsi ey'e Misiri.
24 Awo ne waba omuzira, n'omuliro ne gwaka wakati w'omuzira, omuzito ennyo, ogutabangawo mu nsi yonna ey'e Misiri kasookedde ebeera eggwanga.
25 Omuzira ne gukuba mu nsi yonna ey'e Misiri buli ekyali mu ttale, omuntu era n'ensolo; omuzira ne gukuba buli muddo ogw'omu nsuku, ne gumenya buli muti ogw'omu nsuku.
26 Mu nsi ey'e Goseni yokka, mwe baali abaana ba Isiraeri, mwe mutaali muzira.
27 Falaawo n'atuma, n'ayita Musa ne Alooni, n'abagamba nti Nnyonoonye omulundi guno: Mukama ye mutuukirivu, nange n'abantu bange tuli babi.
28 Musabe Mukama; kubanga okubwatuka okw'amaanyi n'omuzira bimmaze; nange ndibaleka, muleme okulwawo nate.
29 Musa n'amugamba nti Bwe ndimala okuva mu kibuga, ne ndyoka mwanjululiza Mukama ebibatu byange; okubwatuka kuliggwaawo, so tewalibeera muzira nate; olyoke omanye ng'ensi ya Mukama.
30 Naye ggwe n'abaddu bo, mmanyi nga temulitya kaakano Mukama Katonda.
31 Obugoogwa ne sayiri ne bikubibwa: kubanga sayiri yali etanula okubala, n'obugoogwa bwali busansudde.
32 Naye eŋŋaano ne kusemesi tebyakubibwa: kubanga byali nga tebinnamera.
33 Musa n'ava mu kibuga eri Falaawo, n'ayanjululiza Mukama ebibatu bye: okubwatuka n'omuzira ne biggwaawo, so enkuba n'etetonnya ku nsi.
34 Falaawo bwe yalaba ng'enkuba n'omuzira n'okubwatuka nga biweddewo, ne yeeyongera okwonoona, n'akakanyaza omutima gwe, ye n'abaddu be.
35 Falaawo omutima gwe ne gukakanyala, n'atabaleka abaana ba Isiraeri; nga bwe yayogerera Mukama mu Musa.


text:
Chapter 6
1 N'avaayo; n'ajja mu nsi y'ewaabwe; abayigirizwa be ne bagenda naye.
2 Awo ssabbiiti bwe yatuuka, n'atanula okuyigiriza mu kkuŋŋaaniro: abangi bwe baamuwulira ne bawuniikirira, nga bagamba nti Ono ebyo yabiggya wa? era nti Magezi ki gano ge yaweebwa ono, era eby'amagero ebyenkanidde wano ebikolebwa mu mikono gye?
3 Si ye wuuno omubazzi, omwana wa Malyamu, muganda wa Yakobo, ne Yose, ne Yuda ne Simooni? Ne bannyina tetuli nabo wano ewaffe? Ne bamwesittalako.
4 Yesu n'abagamba nti Nnabbi tabulwa kitiibwa wabula mu nsi yaabo, ne mu kika kye, ne mu nnyumba ye.
5 So teyayinza kukolerayo kya magero kyonna, naye yassa emikono gye ku balwadde batono, n'abawonya.
6 Ne yeewuunya olw'obutakkiriza bwabwe. Ne yeetooloola mu mbuga enjuyi zonna ng'ayigiriza.
7 N'ayita gy'ali ekkumi n'ababiri, n'atanula okubatuma kinnababirye; n'abawa obuyinza ku dayimooni;
8 n'abalagira obutatwala kintu kya mu kkubo wabula omuggo gwokka; si mmere, newakubadde ensawo, newakubadde ebikomo mu nkoba zaabwe,
9 naye nga banaanise engatto; era temwambalanga kkanzu bbiri.
10 N'abagamba nti Buli nju yonna mwe muyingiranga mubeeranga omwo okutuusa lwe mulivaayo.
11 Na buli kifo kyonna ekitalibakkiriza, obutabawulira, bwe muvangayo, mukunkumulanga enfuufu eri mu bigere byammwe okuba omujulirwa gye bali.
12 Ne bagenda ne babuulira abantu okwenenya.
13 Ne bagoba dayimooni mungi; ne basiiga amafuta ku balwadde bangi ne babawonya.
14 Awo Kerode kabaka n'awulira, kubanga erinnya lye lyatiikiridde; n'agamba nti Yokaana Omubatiza azuukidde mu bafu, amaanyi gano kyegava gakolera mu ye.
15 Naye abalala ne bagamba nti Ye Eriya. Abalala ne bagamba nti Nnabbi, ng'omu ku bannabbi.
16 Naye Kerode, bwe yawulira n'agamba nti Yokaana gwe nnatemako omutwe nze, ye azuukidde.
17 Kubanga Kerode yennyini yatuma, n'akwata Yokaana, n'amusiba n'amussa mu kkomera olwa Kerodiya, mukazi wa muganda we Firipo: kubanga yamuwasa.
18 Kubanga Yokaana yagamba Kerode nti Kya muzizo ggwe okubeera ne mukazi wa muganda wo.
19 Ne Kerodiya kyeyava amuwerera n'ayagala okumutta, n'atayinza;
20 kubanga Kerode yatya Yokaana, ng'amumanyi nga mutuukirivu mutukuvu, n'amwerinda. Yayagalanga nnyo okuwulira by'ayogera; naye ate byamulekanga nga tamanyi kya kukola.
21 Awo olunaku olulungi bwe lwatuuka, Kerode lwe yafumbira abakungu be embaga ku lunaku olw'okuzaalibwa kwe, n'abakulu ba sserikale, n'abaami ab'e Ggaliraaya:
22 awo muwala wa Kerodiya yennyini bwe yajja n'azina, Kerode n'abo abaali batudde naye nga balya ne bamusiima; awo kabaka n'agamba omuwala nti Nsaba ky'oyagala kyonna, nnaakikuwa.
23 N'amulayirira nti Kyonna kyonna ky'ononsaba, nnaakikuwa, newakubadde ekitundu eky'obwakabaka bwange.
24 Awo n'afuluma, n'agamba nnyina nti Nnaasaba ki? N'agamba nti Omutwe gwa Yokaana Omubatiza.
25 Amangu ago n'ayanguwako n'ajja eri kabaka, n'asaba, ng'agamba nti Njagala ompeere kaakano mu lutiba omutwe gwa Yokaana Omubatiza.
26 Awo kabaka n'anakuwala nnyo; naye olw'ebirayiro bye, n'abo abaali batudde naye nga balya, n’atayagala kumumma.
27 Amangu ago kabaka n'atuma sserikale omumbowa, n'alagira okuleeta omutwe gwe; n'agenda n'amutemerako omutwe mu kkomera,
28 n'aleetera omutwe gwe mu lutiba, n'aguwa omuwala, n'omuwala n'aguwa nnyina.
29 Awo abayigirizwa be bwe baawulira, ne bajja ne batwala omulambo gwe, ne baguteeka mu ntaana.
30 Abatume ne bakuŋŋaanira awali Yesu; ne bamubuulira ebigambo byonna, bye baakola, ne bye baayigiriza.
31 N'abagamba nti Mujje mmwe mwekka kyama mu kifo eteri bantu muwummuleko katono. Kubanga waaliwo bangi abajja n'abagenda, so ne bataba na bbanga newakubadde aw'okuliira.
32 Ne bagendera mu lyato kyama mu kifo eteri bantu.
33 Ne babalaba nga bagenda, bangi ne babategeera, n'abo abaava mu bibuga byonna ne baddukana ku lukalu, ne babasookayo.
34 Bwe yava mu lyato n'alaba ebibiina bingi, n'abasaasira, kubanga baali ng'endiga ezitalina musumba; n'atanula okubayigiriza ebigambo bingi.
35 Awo obudde bwe bwali buyise, abayigirizwa be ne bajja w'ali, ne bagamba nti Ekifo kino kya ddungu, ne kaakano obudde buyise:
36 basiibule, bagende mu byalo ne mu mbuga eby'oku njuyi zonna beegulire emmere.
37 Naye n'addamu, n'abagamba nti Mmwe mubawe emmere. Ne bamugamba nti Tugende tugule emigaati egy'eddinaali ebibiri tugibawe balye?
38 N'abagamba nti Mulina emigaati emeka? mugende mulabe. Bwe baategeera ne bagamba nti Etaano, n'ebyennyanja bibiri.
39 N'abalagira batuule bonna bibiina bibiina ku muddo.
40 Ne batuula nnyiriri nnyiriri, ekikumi, n'amakumi ataano.
41 N'akwata emigaati etaano n'ebyennyanja ebibiri, n'atunula waggulu, ne yeebaza, n'amenyamu emigaati, n'awa abayigirizwa be bagisse mu maaso ga bali; n'ebyennyanja bibiri n'abigabira bonna.
42 Ne balya bonna ne bakkuta.
43 Ne bakuŋŋaanya obukunkumuka, ne bujjuza ebibbo kkumi na bibiri, n'ebyennyanja.
44 Abo abaalya emigaati baali abasajja enkumi ttaano.
45 Amangu ago n'abawaliriza abayigirizwa be okusaabala mu lyato basookeyo emitala w'eri e Besusayida, ye amale okusiibula ebibiina.
46 Awo bwe yamala okubasiibula n'agenda ku lusozi okusaba.
47 Awo bwe bwali buwungedde, eryato lyali mu nnyanja mu buziba, ye yali yekka ku lukalu.
48 Awo bwe yalaba nga bategana okuvuga, kubanga omuyaga gwali gubafulumye mu maaso, mu kisisimuka eky'okuna eky'ekiro n'ajja gye baali ng'atambulira ku nnyanja; yali ng'agenda kubayisa:
49 naye bo, bwe baamulaba ng'atambulira ku nnyanja, ne balowooza nti kifaananyi, ne bakaaba;
50 kubanga bonna baamulaba, ne beeraliikirira. Naye amangu ago n'ayogera nabo n'abagamba nti Mugume: nze nzuuno, temutya.
51 N'alinnya mu lyato mwe baali, omuyaga ne gufa: ne bawuniikirira nnyo munda yaabwe;
52 kubanga eby'emigaati tebaabitegeera, naye emitima gyabwe gyali mikakanyavu.
53 Awo bwe baawunguka, ne bajja mu nsi ey'e Genesaleeti, ne bagoba ettale
54 Awo bwe baava mu lyato, amangu ago ne bamutegeera,
55 ne baddukana ne beetooloola mu nsi eyo yonna, ne batanula okusitulira ku bitanda abalwadde okubaleeta we baawulira nga w'ali.
56 Ne buli gye yagendanga, mu mbuga, oba mu bibuga, oba mu byalo, bassanga abalwadde mu butale, ne bamwegayirira bakomeko bukomi ku lukugiro lw'olugoye lwe: n'abo abaamukomangako ne bawona.